4 Spesis Haiwan Yang Telah Pupus Akibat Kerakusan Manusia

Walaupun terdapat berjuga-juta spesis haiwan di atas muka bumi ini, namun banyak daripadanya telah pupus akibat kerakusan manusia tanpa sempadan. Antara penyebab kepupusan haiwan adalah pembalakan yang menghancurkan habitat haiwan, pemburuan untuk mendapatkan kulit dan tanduk serta pembunuhan tanpa sebab.

Jika artikel sebelum ini mengisahkan tentang 5 Spesis Haiwan Yang Sedang Berhadapan Ancaman Kepupusan Kritikal, kali ini iluminasi.com ingin berkongsi 4 spesis haiwan di antara haiwan-haiwan yang telah pupus daripada muka bumi ini akibat perbuatan manusia.

Harimau ini merupakan karnivor marsupial terbesar satu ketika dahulu dan wujud di Australia. Ia dikenali sebagai Harimau Tasmania disebabkan oleh belang di belakangnya. Harimau ini merupakan yang terakhir wujud bagi kumpulan spesis mereka.

Menurut bukti-bukti yang ada, harimau Tasmania ini agak pemalu, aktif pada waktu malam dan bersaiz seperti seekor anjing sederhana. Tapi ia berbeza daripada anjing kerana ekornya yang kaku serta mempunyai poket di bahagian perut seperti kanggaru.

Mereka dianggap sebagai pemangsa yang sangat menggerunkan kerana kebolehan dalam bertahan untuk hidup di dalam kawasan yang sangat kurang penduduknya.

Harimau Tasmania menjadi semaking jarang ditemui dan dikatakan telah pupus di tanah besar Australia sebelum kedatangan British di benua itu. Namun, mereka masih wujud di pulau Tasmania termasuklah spesis endemik iaitu "Tasmanian devil".

Disebabkan pemburuan yang sangat berleluasa akibat nafsu manusia merupakan salah satu faktor kepupusan haiwan ini. Haiwan ini juga dikatakan terperangkap dan ditembak kerana memburu dan memakan haiwan ternakan. Mereka juga dijadikan sebagai kambing hitam kepada pulangan kewangan yang teruk dan kerugian yang tinggi dialami oleh kawasan luar bandar Tasmania satu ketika dulu.

Faktor-faktor lain adalah disebabkan oleh penyakit, kewujudan anjing dan juga pencerobohan habitat mereka oleh manusia. Harimau Tasmania diisytiharkan sebagai pupus pada 1936 selepas kematian spesimen terakhir, walaupun terdapat individu yang mengatakan mereka ternampak harimau ini sehingga ke hari ini, namun ia tidak dapat disahkan.

Quagga adalah merupakan haiwan subspesis kuda belang biasa yang tinggal di Afrika Selatan, walaupun ada yang beranggapan ia sebagai spesis yang berbeza. Ia diberi nama quagga kerana bunyi yang dikeluarkan oleh mereka yang berbuyni seperti "kwa-ha-ha".

Apa yang membezakan quagga daripada kuda belang biasa adalah corak terhad terutama belang berwarna coklat dan putih yang hanya ada pada bahagian depan badan. Bahagian belakang badan pula tidak mempunyai belang, menyerupai kuda. Ada pihak yang mengatakan ia adalah gabungan antara kuda belang dan kuda.

Hanya sedikit diketahui mengenai haiwan ini iaitu mereka biasanya berkumpul dalam kumpulan 30 hingga 50 ekor. Mereka dikatakan liar dan periang serta lebih jinak daripada kuda belang biasa. Bilangan quagga dikatakan sangat banyak satu ketika dahulu di kawasa Karoo, wilayah Cape dan juga di bahagian selatan Orange Free State di Afrika Selatan

Namun, oleh kerana ia sangat mudah dijumpai dan dibunuh, haiwan ini menjadi mangsa peneroka Belanda dan juga orang Afrika untuk mendapatkan daging dan kulit. Kulit mereka diperdagangkan dan juga digunakan bagi kegunaan tempatan. Quagga juga kemungkinan terancam akibat persaingan dengan haiwan peliharaan untuk mendapatkan makanan. Program pembiakan telah dijalankan untuk menjaga spesis haiwan ini dimana beberapa ekor dibawa ke zoo namun ia tidak berjaya.

Populasi liar terakhir yang hidup adalah di Orange Free State, dan pada tahun 1878, quagga telah pupus dari atas muka bumi Afrika. Spesis tawanan terakhir telah mati di Amtersdam pada 12 Ogos 1883. Hanya seekor quagga yang pernah diambil gambar ketika hidup dan sehingga ke hari ini, hanya terdapat 23 kulit quagga dipelihara.

Satu ketika dahulu di Amerika Syarikat, burung merpati ini menyumbang kepada 25 hingga 40 peratus populasi burung. Habitat burung ini adalah hutan besar di timur Amerika Utara namun selepas peneroka menebang pokok dan membersihkan hutan untuk dijadikan tanah perladangan, burung merpati ini terpaksa berpindah untuk meneruskan hidup.

Menurut Institut Smithsonian, kawanan besar burung ini kerap menyebabkan kerosakan pada tanaman dan para petani membalas dengan menembak mereka dan dijadikan sumber makanan.

Pada abad ke-19, berlakunya pemburuan dan pemerangkapan berleluasa terhadap burung merpati ini yang menyebabkan populasi mereka berkurangan dengan sangat mendadak.

Burung merpati spesis yang terakhir hidup di atas muka bumi ini yang bernama Martha, telah mati ketika berusia 29 tahun pada tahun 1914 di Zoo Cincinnati, Amerika Syarikat.

Bubal hartebeest adalah merupakan subspesis kijang Afrika yang biasanya dijumpai di utara Gurun Sahara, Afrika Utara. Warnanya dikatakan seakan-akan warna pasir dan berukuran 110 sentimeter keliling di bahagian bahunya serta tanduknya kelihatan seperti huruf U jika dilihat dari pandangan hadapan.

Bubal hartebeest adalah spesis yang jinak dan sosial seperti kijang-kijang yang lain. Sekawanan 100 hingga 200 ekor haiwan ini boleh dilihat di utara Morocco pada tahun 15723, menurut Luis del Marmol Carvajal.

Pada pertengahan abad ke-19, bilangan subspesis ini menjunam dengan mendadak selepas penawanan Algeria oleh Perancis apabila seluruh kawanan haiwan telah dibunuh serentak oleh tentera koloni. Namun, haiwan ini masih wujud dan hanya boleh dijumpai di barat laut Afrika menjelang tahun 1867.

Pada tahun 1917, satu kawanan terakhir sebanyak 15 ekor telah yang dijumpai berdekatan Outat El Haj, Morocco, dan 12 ekor daripadanya telah ditembak dan terbunuh. Spesis terakhir haiwan ini adalah di Morocco yang akhirnya telah ditembak pada tahun 1925 di Missour.


5 Pekerjaan Professional Paling Aneh Yang Memerlukan Kemahiran Tinggi

Semua orang memerlukan pekerjaan bagi mendapatkan sumber pendapatan, jika dia tidak mahu melibatkan diri dengan perniagaan. Ada banyak jenis pekerjaan yang ada dan kesemuanya bergantung kepada kelulusan dan kemahiran kita dalam sesuatu bidang.

Bidang professional menjanjikan tawaran gaji yang lebih baik berbanding bidang-bidang lain namun tempatnya pula terhad. Bagaimana pula jika ada kekosongan dibuka untuk jawatan-jawatan dibawah? Adakah anda berani mengisi kekosongan jawatan tersebut?

Berikut adalah 5 jawatan professional yang jarang kita dengari namun wujud di serata dunia.

Jawatan ini memerlukan seseorang yang terlatih untuk melompat di atas sekurang-kurangnya 3 tilam sehari bagi meningkatkan kualiti tilam tersebut. Menurut Reuben Reynoso, melompat tilam memerlukan kemahiran bagi memahami apa yang sedang dilakukan.

Tilam mewah pada peringkat akhirnya mempunyai beberapa lapisan kapas yang perlu dipadatkan dan Reynoso adalah pakar dalam bidang tersebut. Semua tilam perlu diletakkan alas dan pada setiap tilam, akan dibahagikan kepada grid.

Reynoso akan melakukan beberapa rutin lompatan yang diperlukan ke atas tilam tersebut bagi memadatkan lapisan kapas di atas tilam tersebut. (Rujukan)

Dengan bayaran USD15 (RM65) David Rees daripada Artisanal Pencil Sharpening akan mengasah pensil kesayangan anda dengan sempurna. Bagaimana pengasahan dilakukan? Pelanggan boleh menghantar pensil yang diperlukan asahan dan David dengan cermat dan teliti, akan mengasah pensil tersebut.

Pensil yang siap diasah akan dimasukkan ke dalam tabung tiub untuk menjaga kualiti pensil tersebut sebelum menghantar semula pensil tersebut sekali dengan sijil pengesahan ketulenan beliau. (Rujukan)

Ada ura-ura mengatakan Presiden George Bush akan mengarahkan dua pegawai FBI merasa makanan yang akan dimakannya sebelum dia makan, namun bagi Presiden Russia, Vladimir Putin, beliau melantik seorang pakar pemakanan bertauliah berpangkat Doktor.

Doktor ini perlulah menjalankan ujian bagi setiap makanan dan minuman yang akan dimakan oleh Putin, merasanya sendiri sebelum menghidangkan hidangan itu pada Putin. (Rujukan)

Pemburu ramai menggunakan air kencing rusa sebagai umpan ketika memburu rusa dan air kencing rusa paling mujarab adalah air kencing ketika rusa hendak mengawan. Bekalan air kencing ini semua selalunya datang dari seorang pengumpul bernama Judi Collora.

Menurut beliau, tugas mengumpulkan larutan kencing rusa bukannya mudah. Tugasnya amat bergantung dengan musim dan amaun yang diperolehi turun naik dan sedikit aneh kerana untuk mendapatkan sampel terbaik, dia perlu cepat-cepat mengumpulkan air kencing rusa yang baru lepas mengawan. (Rujukan)

Perlu menyelam selama 4 hari dalam seminggu, Forest W.S. mempunyai karier yang sama dengan hobinya, menyelam namun Forest menyelam untuk mengutip bola golf yang dipukul keluar kawasan. Secara purata, dalam sehari jumlah bola golf yang dikutip sekitar 4000 biji.

Sebiiji bola golf itu pula dijual semula kepada peminat sukan tersebut pada harga 7 ke 12 sen sebiji. Dengan anggaran tersebut, Forest mengatakan pendapatannya setahun adalah sekitar USD100 ribu atau RM440 ribu. Duitnya nampak mewah, tetapi kerja ini bukan mudah.

Salah satu risiko yang dihadapi adalah apabila pemain golf menyangkakan beliau adalah buaya dalam air yang hampir menyebabkan dia dipukul dengan kayu golf. (Rujukan)


Kisah Sri Lanka Menuju Krisis Ekonomi Kerana Perangkap Hutang China

Sejak kebelakangan ini, kita seringkali mendengar projek-projek baru yang diumumkan kerajaan. Lebih membimbangkan lagi, projek-projek ini dibiayai oleh negara China.

Antara projek yang dimaksudkan adalah East Coast Railways Line (ECRL), High Speed Railways (HSR), projek pembesaran Pelabuhan Kuantan dan penubuhan kawasan industri Malaysia-China Kuantan Industrial Park (MCKIP). Adakah projek-projek ini bakal memberi keuntungan kepada negara atau hanya akan memerangkap negara?

Sebelum menjawab soalan ini, ada baiknya kita ambil pengajaran terhadap apa yang telah terjadi kepada negara Sri Lanka. Sri Lanka adalah negara yang sedang mengalami masalah ekonomi dan salah satu daripadanya adalah kerana hutang yang tinggi kepada China.

Dianggarkan hutang Sri Lanka berjumlah $64 bilion dimana $8 bilion adalah hutang kepada China. Dianggarkan 95% daripada pendapatan kerajaan adalah untuk membayar hutang!

Hutang-hutang ini terhasil daripada pembinaan projek-projek pembinaan mega yang dibiayai China yang tidak mendatangkan sebarang keuntungan. Akibat, kerjaan tidak mampu untuk membayar pinjaman yang diambil. Antara projek yang terlibat termasuklah pembinaan lapangan terbang, pelabuhan dan lebuh raya.

Akibat daripada tidak mampu membayar hutang, kerajaan juga terpaksa membuat perjanjian untuk menjual keseluruhan atau sebahagia saham pelabuhan tersebut kepada China.

Penjualan pelabuhan ini kepada China semestinya akan memberikan keuntungan kepada mereka untuk menguasai kawasan lautan tersebut yang merupakan laluan utama perdagangan Asia dan Eropah.

China juga boleh dikatakan bijak apabila membuat perjanjian di mana projek yang dibangunkan mestilah menggunakan kontrak daripada China. Oleh itu, mereka sebenarnya ingin membantu kontraktor dari China dan mengurangkan aliran keluar wang daripada negara China.

Cuba lihat projek MCKIP di Kuantan dan anda akan dapati 90% daripada pekerja yang terlibat adalah daripada negara China. Malah, terdapat juga nama jalan di kawasan perindustrian Gebeng yang telah ditukar kepada nama Jalan Quanzhou. Untuk pengetahuan, kawasan industri Gebeng terletak berdekatan dengan projek MCKIP dan pelabuhan Kuantan yang kedua-duanya mendapat pelaburan daripada China.

Sesungguhnya pelaburan yang agresif daripada negara China adalah sesuatu yang perlu dirisaukan. Setiap projek yang dibangunkan haruslah melalui satu kajian yang mendalam agar ianya tidak akan merugikan dan menambah hutang Malaysia.


Adakah Islam Anjur Menghalalkan Hutang Kepada Penghutang?

Sejak kebelakangan ini, terlalu ramai netizen yang berkongsi artikel-artikel di media sosial terutama Facebook berkenaan dengan anjuran supaya tidak menghalalkan hutang walaupun satu sen. Anjuran ini mendapat sokongan dan perkongsian yang sangat tinggi oleh rakyat Malaysia.

Mengapa disuruh tidak menghalalkan hutang oleh pemiutang kepada penghutang? Ia adalah kerana dikatakan orang yang berhutang akan berjumpa dengan pemiutang di akhirat kelak dan perlu memberikan pahalanya kepada pemiutang, bahkan mengatakan bahawa penghutang ini merupakan saham pemiutang di akhirat kelak.

Adakah ini anjuran Islam? Adalah lebih baik kita huraikan terlebih dahulu apa hukum berhutang.

“Siapakah yang mau memberi pinjaman kepada Allah, pinjaman yang baik (menafkahkan hartanya di jalan Allah), maka Allah akan meperlipat gandakan pembayaran kepadanya dengan lipat ganda yang banyak. Dan Allah menyempitkan dan melapangkan (rezki) dan kepada-Nya-lah kamu dikembalikan.”

“Barangsiapa yang melapangkan seorang mukmin dari kedurhakaan dunia, maka Allah Subhanahu wa Ta’ala akan melapangkan untuknya kedukaan akhirat”

Di sini jelas hukum berhutang dan memberi hutang itu adalah harus, dan hanya untuk tujuan baik sahaja. Jika seseorang itu berhutang untuk tujuan buruk, maka dia telah berlaku zalim dan berbuat dosa. Antara tujuan buruk berhutang :

Setiap mereka yang berhutang wajib membayar hutang, kerana hutang ini akan menyebabkan beban yang berat kepada penghutang. Antara beban-bebannya adalah :

Beban yang ketiga inilah yang digunakan dalam hujah-hujah untuk tidak menghalalkan hutang kepada si penghutang, agar pahala penghutang diberikan kepada pemiutang di akhirat kelak. Namun, dengan sengaja berbuat demikan bukanlah anjuran Islam.

Memang si pemiutang berhak tidak menghalalkan hutang tersebut, tetapi apa yang dianjurkan dalam Islam adalah, sebaik-baiknya selidik dahulu mengenai keberadaan dan situasi si penghutang.

Namun, jika si penghutang dalam keadaan sesak, dan tidak mampu membayar, adalah lebih baik si pemiutang melonggarkan dan memberikan ruang kepada penghutang agar boleh membayarnya. Dan adalah lebih baik jika menghalalkannya sebagai satu sedekah jariah.

Allah S.W.T berfirman dalam surah Al-Baqarah ayat 280 yang bermaksud:

"Dan jika orang yang berhutang itu sedang mengalami kesempitan hidup, maka berilah tempoh sehingga ia lapang hidupnya dan (sebaliknya) bahawa kamu sedekahkan hutang itu (kepadanya) adalah lebih baik untuk kamu, kalau kamu mengetahui (pahalanya yang besar yang kamu akan dapati kelak).

"Sesiapa yang ada apa-apa hak ke atas seseorang yang lain (seumpama hutang dan sebagainya) dan dia memberi penangguhan pembayaran kepada saudaranya itu , maka dia mendapat pahala sedekah bagi setiap hari yang dia tangguhkan." (Musnad Ahmad)

Di sini jelas Allah S.W.T dan Rasulullah S.A.W menyuruh kita agar memberi ruang kepada si penghutang, jika mereka berada dalam kesempitan, dan Allah sudah menjanjikan ganjaran pahala yang besar kepada kita.

Jadi tak perlu nak tunggu di akhirat dan meminta pahala kepada si penghutang sebagai balasan. Sesungguhnya Allah itu Maha Adil dan Maha Bijaksana, melebihi akal fikiran kita.

Diriwayatkan dari Abu Qatadah ketika mencari orang yang berhutang kepadanya. Orang itu malah bersembunyi dan Abu Qatadah telah menemukannya. Lalu orang itu berkata, "Sesungguhnya aku dalam kesukaran,". Lalu Abu Qatadah pun membalas, "Demi Allah?", dan orang itu menjawab, "Demi Allah.".

Kemudian Abu Qatadah berkata, "Sesungguhnya aku telah mendengar Rasulullah S.A.W sabda:"

من سره أن ينجيه الله من كرب يوم القيامة فلينفس عن معسر أو يضع عنه.

"Barang siapa ingin diselamatkan oleh Allah dari kesusahan-kesusahan hari Kiamat maka hendaklah dia memberi tangguh kepada orang yang dalam kesukaran atau menghapuskan utangnya," (H.R. Muslim)

Dalam satu lagi hadis Rasulullah S.A.W, Ka'ab bin Umar berkata beliau mendengar Rasulullah S.A.W bersabda:

من أنظر معسرا أو وضع له أظله الله في ظله.

"Barang siapa memberi tangguh kepada orang yang dalam kesukaran atau menghapuskan utangnya maka Allah akan menanunginya di dalam naungan-Nya".(H.R. Thabrani dan Tirmidzi)

Jadi di sini jelas bahawa dosa tidak membayar itu sangatlah berat hingga dibawa ke mati, namun, kita tidak patut mengharamkan hutang seseorang hanya ingin mahukan pahala mereka di akhirat kelak, kerana itu adalah zalim.

Sebaik-baiknya pemiutang menyelidik dahulu keadaan penghutang, jika dalam keadaan sesak, ikutlah apa yang dianjurkan oleh Islam dan Rasulullah S.A.W, yang selebihnya kita berserah. Percayalah, Allah S.W.T akan membalas sesuatu kebaikan itu walaupun ia hanya sebesar zarah.

Namun, jika penghutang tidak berada dalam keadaan sesak malah bersenang-lenang, maka gunalah dia telah melakukan dosa dan zalim terhadap dirinya serta kepada pemiutang. Di sini, gunakanlah penghakiman anda dengan sebaik-baiknya.


5 Berlian Paling Mahal Di Dunia

Barang kemas merupakan satu aksesori yang melambangkan kecantikan, kemewahan dan kekayaan. Ia menjadi idaman dan dambaan setiap wanita di dunia ini. Tidak kira warna kulit serta bangsa, pastinya ia menjadi satu kebanggaan jika dapat memilikinya.

Namun, tak semua yang mampu memiliki barang perhiasan ini kerana harganya yang sangat mahal dan menjadi rebutan ramai. Hanya orang yang betul-betul mampu dan bekerja keras untuknya sahaja layak memiliknya.

iluminasi.com ingin berkongsi dengan anda 5 barang perhiasan atau barang kemas yang paling mahal di atas muka bumi setakat ini.

Siapa tak kenal dengan syarikat barang kemas Chopard? Sebentuk cincin berlian biru daripada Chopard ini adalah antara barang kemas yang paling mahal di dunia. Apa yang membuatkannya tersangat mahal adalah berlian yang berwarna biru ini sangat didambakan dan bernilai tinggi serta sangat eksklusif.

Cincin yang bertakhta berlian biru berbentuk bujur seberat 9 karat ini dan dipadankan dengan emas putih 18 karat bersama berlian jernih dibahagian tepinya. Tak ada wanita yang tak terpukau apabila melihatkan cincin ini dan harga bagi cincin ini pada ketika ini adalah RM69.62 juta.

Macam pernah dengar kan nama ni? Ya betul ia adalah rantai yang dipakai oleh Rose dalam filem Titanic. Disebabkan filem ini, The Heart of the Ocean ini menjadi antara barang kemas yang paling terkenal di dunia. Rantai ini merupakan replika asli yang anda lihat di dalam filem tersebut. Rantai ini dihasilkan oleh pereka barang kemas terkenal iaitu Harry Winston.

Ia adalah gabungan berlian biru asli 15 karat. Ia pernah digayakan oleh Gloria Stuart, pelakon watak Rose versi tua dalam Titanic, dan merupakan barang kemas termahal yang pernah dipakai di Anugerah Oscar, iaitu berharga RM85.63 juta. Disebabkan sejarah cinta yang sangat terkenal, rantai ini telah ditiru berharga RM15 juta.

Sudahlah cantik, berwarna merah jambu pula. Setiap wanita yang melihatnya pasti akan terpesona. Cincin ini diberi nama The Perfect Pink dan merupakan sebentuk cincin yang sangat unik. Ia mempunyai berlian merah jambu 14.23 karat yang sangat jarang disebabkan oleh warnanya yang sempurna, potongannya serta kejernihannya. Dalam 244 tahun sejarah lelongan, hanya terdapat 18 berlian yang mempunyai 10 karat dan ke atas.

Berlian merah jambu ini diiringi oleh dua bentuk berlian jernih seberat 1.73 dan 1.67 karat. Ia dipasang dan disempurnakan oleh sebentuk cincin emas rose dan putih 18 karat. Nilai cincin The Pink Perfect ini adalah RM99.3 juta.

Cincin ini merupakan satu lagi hasil tangan pereka barang kemas terkemuka dari Amerika Syarikat, Harry Winston, yang juga menghasilkan The Heart of the Ocean. Cincin ini merupakan barang kemas kedua termahal di dunia. Ia mempunyai berlian merah jambu 24.78 karat dan dipotong dengan potongan segi empat tepat yang sempurna, dengan sudut yang sangat halus dan dipadankan di tengah-tengah dua berlian jernih.

Berlian yang dipasangkan pada sebentuk cincin platinum ini telah dibeli oleh pengumpul barang kemas, Laurence Graff dengan harga RM7.92 juta bagi setiap karat, yang berjumlah RM197.8 juta keseluruhannya. Cincin ini dinamakan bersempena nama keluarganya, Graff.

Rantai leher yang diberi nama L’Incomparable Diamond Necklace adalah barang kemas yang termahal di dunia dan mempunyai rekod dunia sebagai barang kemas yang paling bernilai di dunia. Ia merupakan berlian tercantik yang paling besar di dunia seberat 637 karat. Berlian yang berwarna kuning ini telah dijumpai oleh seorang wanita muda Afrika yang sangat miskin di dalam timbunan sampah 30 tahun yang lalu.

Ia kemudiannya telah digilap oleh Mouawad Jewelry selama 4 tahun dan diukir menjadi sebentuk rantai leher bersama-sama 91 berntuk berlian pelbagai potongan termasuk 229.52 karat emas putih yang dipasang pada emas rose 18 karat. Dan harganya pula, adalah yang tertinggi di antara semua rantai leher di dunia ini dengan harga RM235.48 juta.


Fahami Kontrak Sosial Masyarakat Malaysia Sebagai Asas Pembentukan Negara

Pada tahun 2005, Datuk Seri Lim Keng Yaik menganjurkan kepada parti-parti politik agar meninggalkan amalan kontrak sosial yang diamalkan selama ini di Malaysia. Hujahnya kerana ini membuatkan rakyat Cina dan India kecil hati dengan kelebihan yang diberikan kepada orang Melayu dan Bumiputera.

Selepas mendapat kecaman, Datuk Seri Lim Keng Yaik membuat permohonan maaf dan menjelaskan hasrat beliau sebenarnya telah disalahertikan. Kemudian, susulan daripada insiden itu kerajaan Malaysia mengumumkan agar semua perdebatan mengenai isu kontrak sosial dihentikan.

Namun, melihat iklim politik kita ketika ini, pasti isu kontrak sosial ini akan timbul semula jadi sejauh mana kita memahami apa yang dimaksudkan 'kontrak sosial' ini?

Kontrak sosial adalah persetujuan yang dicapai sebelum merdeka di antara pemimpin Melayu, Cina dan India menerusi parti UMNO, MCA dan MIC yang melibatkan seluruh lapisan masyarakat dan bukan hanya perlu dihormati oleh barisan tertinggi pemimpin negara. Dengan menggunakan pilihanraya sebagai kayu ukur kekuatan kontrak sosial, rakyat secara majoriti bersetuju untuk menerima akan wujud kontrak di antara masyarakat pelbagai bangsa melalui kemenangan parti Perikatan pada pilihan raya.

Dakwaan sesetengah pihak yang kontrak sosial tidak wujud dalam perlembagaan adalah benar tetapi harus diingatkan, tanpa wujudnya kontrak sosial pada ketika itu, pasti tidak akan wujud kesefahaman yang menjurus kepada kemerdekaan negara kita. Kontrak sosial sepatutnya dilihat bukan dari sudut undang-undang tetapi melalui faktor-faktor sentimen sejarah yang memungkinkan pembentukan empat perkara berikut - perlembagaan, kemerdekaan, hubungan kaum dan sistem pemerintahan negara kita.

Kontrak sosial yang diwujudkan adalah titik tengah kepada persetujuan kesemua wakil-wakil pemimpin mengikut bangsa dan seharusnya dilihat sebagai satu perjanjian tidak rasmi yang wujud di negara kita.

Dengan adanya semua persetujuan dalam kontrak sosial, Malaysia mampu lahir sebagai sebuah negara berbilang bangsa, yang mengamalkan sistem kenegaraan Melayu.

Ungkapan inilah yang paling sukar diterima sesetengah pihak kerana konsep penubuhan Malaysia itu tidak lari jauh dengan hubungan akar umbi orang Melayu. Selain itu, perlembagaan yang dibentuk juga mengisytiharkan Bahasa Melayu sebagai bahasa kebangsaan, Islam sebagai agama rasmi dan kedudukan sistem pemerintahan di-Raja.

Pada tahun 2008, Sultan Azlan Shah mencadangkan agar subjek khas berkenaan kontrak sosial diperkenalkan bagi membantu generasi muda memahami nilai-nilai yang terkandung dalam perjanjian berkenaan. Pada 2014, Institut Terjemahan Buku Negara meneribitkan buku berjudul 'Kontrak Sosial Perlembagaan Persekutuan 1957 : Pengikat Jati Diri Bangsa Malaysia' untuk memperincikan lagi makna sebenar dan pengaruh kontrak sosial.

Kontroversi-kontroversi mula timbul apabila pihak yang memperjuangkan kontrak sosial mencadangkan subjek sejarah digantikan dengan subjek kontrak sosial namun cadangan Persatuan Melayu Pulau Pinang itu mendapat tentangan ahli akademik dan guru-guru sekolah.

Jika selepas ini masih ada pihak yang cuba menidakkan kewujudan kontrak sosial yang menjadi asas persefahaman kepada pembentukan Malaysia, mereka perlu sedar, tanpa wujudnya kontrak sosial ini, apa yang kita nikmati sekarang tidak akan dapat dicapai.


Betapa Kotornya Budaya Tiup Lilin Kek Pada Sambutan Hari Jadi

Orang yang gemarkan makanan manis mesti suka menghadiri majlis hari jadi. Terbayangkan potongan kek mahal yang lembut, gebu dan cair di dalam mulut. Fuh, nikmat betul!

Pernahkah anda terfikir atau cuba membayangkan situasi ini : anda nak makan sepotong kek di kedai. Selesai membuat pesanan, pekerja kedai kek menghembus-hembus kek tersebut sebelum dihidangkan kepada anda. Adakah anda masih mahu makan kek itu?

Tapi mengapa pula kek yang ditiup semasa sambutan hari jadi anda boleh makan dengan lahap tanpa berasa geli sedikitpun?

Tahukah anda, kajian terbaru mendapati kek yang telah ditiup lilinnya mempunyai bilangan bakteria yang berganda sehingga 1,400%?

Keputusan kajian itu mendapati, secara purata, kek yang ditiup mempunyai 15 kali lebih bakteria pada aising berbanding kek yang tidak ditiup.

Rasa jijik kan? Tapi sebenarnya, walaupun kek itu telah disaluti kuman dan bakteria dari mulut orang yang diraikan, ia tidaklah membahayakan tetamu yang makan.

Menurut Profesor Paul Dawson dari Clemson University South Carolina, jika kek itu ditiup 100,000 kali pun, anda mungkin tak akan terkena cirit-birit kerana bakteria itu bukanlah berbahaya seperti E. coli, salmonella ataupun campylobacter.

Walau bagaimanapun, anda masih harus berhati-hati kerana kek itu mungkin dapat menyebarkan penyakit bawaan angin seperti demam selesema. Jadi, kalau dah nampak birthday boy/girl tidak begitu sihat, elakkan makan kek itu ya.

Apa-apa pun, Islam tidak pernah menggalakkan umatnya menyambut hari lahir dengan meniup lilin di atas kek. Malah, menurut sesetengah ulama, ia adalah perbuatan yang haram kerana meniru budaya orang lain.


Kisah Bandar Hantu Soviet Yang Dibiarkan Usang - Prypiat

Pada tahun 1986, sebuah letupan loji reaktor nuklear berlaku di Ukraine di stesen janakuasa Chernobyl, yang mengakibatkan tragedi nuklear terburuk yang berlaku di dunia setakat ini.

Tak sampai 3 kilometer daripada reaktor nuklear tersebut, terletak satu bandar kecil yang menempatkan 50 ribu penduduk, yang rata-ratanya pekerja di reaktor nuklear tersebut. Bandar bernama Pripyat itu terpaksa dikosongkan selepas letupan tersebut dan penghuninya berpindah tergesa-gesa meninggalkan segala harta dan barangan mereka.

Sehingga sekarang bandar Pripyat masih lagi kosong tidak berpenghuni. Fasiliti telekomunikasi dimatikan dan bekalan air serta elektrik ditutup selepas penduduknya diberi masa selama 36 jam untuk mengosongkan bandar tersebut.

Nama Pripyat datang daripada sungai yang menjadi tulang belakang bandar tersebut. Pripyat dibangunkan bermula pada 1970 dan kemudiannya diisytiharkan sebagai bandar nuklear ke-9 oleh kerajaan Soviet Union.

Tragedi Chernobyl yang berlaku pada 26 April 1986 merupakan kisah klasik kecuaian manusia dalam menjaga keselamatan. Satu ujian ketahanan dijalankan di salah sebuah reaktor yang ada pusat reaktor Chernobyl. Ujian tetap dijalankan walaupunsistem keselamatan tidak diaktifkan dan terdapat beberapa lagi kecuaian melibatkan keselamatan yang tidak diambil kira.

Hasil daripada itu, ujian yang dijalankan menjalani fasa luar kawalan yang menyebabkan air di dalam bahagian penyejukan reaktor bertukar menjadi wap panas yang meletup. Apabila berlaku letupan pada badan reaktor, ini menyebabkan bahan graphite terdedah kepada udara yang menyebabkan kebakaran nuklear yang membakar selama hampir 9 hari.

Api yang marak membebaskan pelbagai zarah-zarah nuklear dan isotopes beradiasi yang merebak melalui angin. Isotope beracun ini masuk ke udara dan tersebar di atas tanah lalu menyebabkan penduduk bandar Pripyat diminta meninggalkan bandar mereka serta merta.

Ketika letupan 2 nyawa telah terkorban yang kemudiannya meningkat kepada 31, setelah beberapa orang lagi mengalami keracunan radiasi akibat pencemaran.

Tragedi Chernobyl diisytiharkan sebagai bencana paling dahsyat dalam sistem bencana nuklear yang mengkategorikan letupan tersebut pada skala 7.

Kini setelah lebih 30 tahun tragedi Chernobyl berlaku, kesan radiasi yang berkurangan menyebabkan beberapa tempat di Pripyat selamat untuk dikunjungi bagi menyaksikan sendiri rupa sebuah bandar yang ditinggalkan begitu saja. Kerajaan Ukraine pada 2011 mula membenarkan aktiviti pelancongan bagi mereka yang berminat hendak melihat dengan mata sendiri Pripyat.

Ada juga bekas penduduk yang sudah kembali menjenguk rumah mereka yang ditinggalkan untuk meneruskan semula kehidupan walaupun berdepan risiko radiasi. Bagaimana mereka tinggal di sana, hanya mereka yang tahu.

Tahap radiasi di Pripyat berubah-ubah mengikut waktu yang tidak memungkinkan seseorang tinggal lama di situ. Kesan radiasi yang masih belum hilang di semua bangunan, pokok dan fasiliti menyukarkan lagi pembangunan semula Pripyat.

Pripyat hanya boleh dibangunkan selepas seluruh bandarnya dirobohkan untuk dibina semula dan itu besar kemungkinan, sesuatu yang tidak akan dilakukan oleh kerajaan Ukraine.

Bandar Pripyat kini diambil alih oleh alam semulajadi. Binatang liar banyak yang berkeliaran dan hutan mula menebal menutupi kebanyakan kawasan yang telah dibangunkan dahulu. Pokok sudah banyak tumbuh mengatasi bumbung, menjadi penghias kepada semua hak milik penduduk yang masih lagi terletak di tempat yang sama, semenjak tahun 1986.


Kisah cinta Mark Zuckerberg dan Priscilla Chan

Bulan Mei baru-baru ini banyak sungguh berita muncul tentang Mark Zuckerberg. Mula-mula, beliau mengumumkan yang isterinya, Priscilla Chan sedang mengandungkan anak kedua mereka.

Kemudian, Mark menarik perhatian dengan bercuti 'bulan madu' yang sememangnya merupakan acara tahunan pasangan ini. Selepas itu, Mark telah dijemput memberikan ucapan pembukaan semasa majlis konvokesyen University of Harvard. Sudah semestinya beliau ditemani isteri tercinta.

Nampak gayanya, Mark sememangnya seorang family man dan sentiasa bersama-sama dengan isteri ke mana sahaja beliau pergi. Mark tidak takut menjadi bahan ejekan kawan-kawan lelaki kerana "takutkan mem besar" atau "bini queen control".

Walaupun kedua-dua mereka merupakan pasangan selebriti terkenal, namun mereka tidak pernah menonjolkan kemesraan berpelukan atau bercumbu di khalayak ramai. Tapi umum sentiasa tahu dan sedar bahawa mereka mempunyai suatu hubungan yang amat kuat dan istimewa.

Lima tahun yang lalu, Mark mengejutkan seluruh dunia apabila beliau mengumumkan yang beliau akan mendirikan rumahtangga. Jika kita perhatikan bakal isterinya ketika itu - Priscilla Chan, kelihatan macam biasa-biasa saja. Cuma berdarah kacukan China-Vietnam. Tak adalah hot dan seksi bagaikan supermodel ataupun kulit putih gebu, mata biru, bulu mata lentik atau berpipi merah jambu.

Jadi, siapa sebenarnya permaisuri yang telah berjaya menambat hati raja media sosial ini?

Mark dan Priscilla telah berkenalan lama, sebelum Mark menjadi jutawan lagi dan semasa kedua-dua mereka masih sedang belajar di Harvard.

Bibit-bibit perkenalan adalah semasa menghadiri sebuah parti yang dianjurkan oleh fraterniti Mark pada tahun 2003. Apa yang menarik, mereka terserempak semasa sedang beratur untuk ke tandas. Dari situlah mereka mula rapat dan bercinta.

Pada masa itu, Mark juga hanyalah seorang pelajar kolej yang biasa sahaja. Beliau merupakan seorang nerd yang selekeh yang banyak menghabiskan masa dengan pengekodan dan pemprograman. Malah, Mark tidak begitu disukai para pelajar wanita atas kesilapan membina laman web yang memaparkan gambar-gambar semua pelajar dengan tidak sengaja.

Walaupun begitu, Priscilla terjatuh cinta dengan amat mendalam kepada Mark. Begitu juga sebaliknya, Mark amat mengasihi Priscilla sehingga sanggup berusaha mempelajari bahasa Cina dalam masa yang singkat supaya boleh meluangkan masa bersama keluarga Priscilla.

Pasangan ini banyak menghadapi susah dan senang bersama sejak awal percintaan. Cabaran paling besar adalah apabila Mark membuat keputusan untuk berhenti belajar dan meneruskan usaha membangunkan Facebook.

Cuba bayangkan jika anda berada di tempat Priscilla, mungkin anda sudah bergaduh besar ataupun lebih teruk lagi - mungkin anda tinggalkan saja Mark kan? Nampak macam tak ada masa depan. Tapi Priscilla tetap memilih untuk setia bersama Mark.

Malah, Priscilla merupakan salah seorang manusia terawal yang mendaftar akaun Facebook pada 5 Februari 2004.

Pada tahun 2006, banyak tawaran untuk membeli Facebook termasuklah tawaran bernilai USD 1 bilion daripada Yahoo. Ketika ini, Mark sentiasa bergelut dari segi emosi dan sentiasa berbincang dengan Priscilla. Namun, mereka bersama-sama membuat keputusan untuk fokus dengan cita-cita mereka meneruskan Facebook. Mereka menolak kesemua tawaran yang datang dan kini terbukti keputusan mereka itu tepat dan berbaloi-baloi.

Walaupun Mark merupakan seorang yang kuat bekerja, Priscilla adalah seorang wanita bijak yang tahu cara untuk menjaga hubungan mereka. Dari awal perhubungan lagi Priscilla telah menetapkan peraturan yang perlu dipatuhi oleh kedua-dua pihak: satu janji temu setiap minggu, sekurang-kurangnya 100 minit masa berdua-duaan - bukan di rumah dan sudah semestinya bukan di Facebook!

Selepas tamat belajar di Harvard, Priscilla menyambung pelajarannya dalam bidang perubatan di University of California, San Francisco. Beliau yang amat sukakan kanak-kanak kemudian bekerja sebagai guru dan tidak bekerja di Facebook.

Pasangan ini mendirikan rumah tangga pada 2012 selepas 9 tahun bercinta. Undangan perkahwinan mereka dibuat secara mengejut dan diam-diam sahaja. Kesemua tetamu amat tidak menyangka pasangan itu akan berkahwin kerana mereka hanya mendapat jemputan datang ke rumah untuk meraikan hari graduasi Priscilla.

Lagipun hari perkahwinan mereka dibuat sehari selepas Facebook tersenarai sebagai saham terbitan awam (IPO). Mungkin itu adalah salah satu strategi Mark untuk menyambut hari ulang tahun perkahwinan dan hari Facebook tersenarai di IPO secara serentak setiap tahun. Bijak!

Majlis perkahwinan mempelai hanya diadakan di belakang rumah Mark di Palo Alto. Cincin Priscilla direka sendiri oleh Mark dan tidak pernah ditunjukkan kepada Priscilla sehinggalah hari perkahwinan itu.

Apa yang paling penting, Mark buat pertama kalinya kelihatan segak memakai sut.

Pasangan romantis ini sememangnya amat merendah diri dan hidup dalam kesederhanaan. Semasa bulan madu mereka di Itali, mereka hanya makan burger McDonald's sahaja sehingga ada sesetengah akhbar mengusik Mark dengan tajuk berita hangat"Zuck's McHoneymoon".

Mark kemudian terpaksa memendekkan percutian bulan madu mereka kerana perlu pulang ke pejabat Facebook untuk menyambung tugasan penting. Disebabkan itulah Mark telah berjanji pada Priscilla untuk pergi berbulan madu setiap tahun bagi menggantikan bulan madu asal yang terbantut itu.

Mark dan Priscilla amat aktif melibatkan diri dalam acara amal dan kebajikan. Sehingga kini, mereka berdua telah mendermakan ratusan juta dollar untuk pembangunan pendidikan. Malah, selepas melahirkan anak pertama mereka, Max, mereka berikrar untuk menyerahkan 99% daripada kekayaan mereka untuk tujuan kebajikan.

Daripada kisah cinta pasangan selebriti kaya-raya ini, kita boleh belajar bahawa cinta tidak mengenal bangsa, harta dan rupa.

Selain itu, setiap perhubungan perlu ada sokongan, timbang rasa dan memahami antara satu sama lain. Nerd-nerd dan sesibuk mana Mark pun, beliau seorang yang romantik dan amat bertanggungjawab sebagai seorang suami dan ayah. Priscilla pula terbukti bukanlah perempuan mata duitan kerana sanggup memulakan kehidupan dari bawah bersama Mark.

Jadi, apa-apa yang pasangan ingin lakukan, cuba berikan sokongan moral. Jika pasangan anda bercita-cita nak kurus, janganlah perlekehkan niatnya itu. Jika pasangan anda mahu mula berniaga, jangan sesekali anda padamkan semangatnya.

Cubalah support mereka dari belakang. Mana tahu anda juga boleh jadi macam Mark Zuckerberg dan Priscilla Chan suatu hari nanti.


Kisah Hidup Colonel Sanders dan Kentucky Fried Chicken

Wajah Colonel Sanders yang terpapar pada logo, kotak dan visual KFC pasti mengingatkan kita tentang pengasas KFC iaitu Colonel Harland Sanders.Tahukah anda, Colonel Sanders merupakan peniaga yang hanya mampu merasai hidup selesa pada hujung usianya?

Kisah perjalanan Colonel Sanders mengembangkan perniagaannya patut memberikan inspirasi kepada anak-anak muda yang baru berjinak-jinak hendak memulakan perniagaan kerana kejayaan terbukti, tidak akan datang dengan mudah.

Harland mempunyai kehidupan awal yang susah selepas ayahnya meninggal dunia ketika usianya baru enam tahun dan dua adiknya yang masih kecil. Atas desakan hidup, ibunya terpaksa melakukan pelbagai kerja hanya untuk menampung keperluan hidup sementara Harland ditugaskan menjaga adik-adiknya di rumah, termasuklah menyiapkan adik-adiknya, mengemas rumah dan memasak.

Tidak cukup dengan itu, Harland telah mula bekerja pada umurnya 10 tahun untuk memastikan belanja rumah mencukupi. Pekerjaan pertama beliau adalah sebagai pembantu ladang dengan gaji 2 dollar sebulan. Mungkin bosan dengan pekerjaannya, pada usia 16 tahun, Harland memalsukan dokumen pengenalan diri lalu menyertai tentera.

Harland tidak kekal lama dalam tentera selepas ditugaskan di Cuba selama 3 bulan sebelum perkhidmatannya berkahir dan dia memulakan hidup di Alabama dengan melakukan pelbagai jenis pekerjaan bagi menampung hidup dan Harland juga pernah mencuba nasib sebagai peguam, sebelum bertumbuk dengan anak guamnya sendiri di dalam mahkamah. Dia juga pernah menjadi bidan bersalin kerana pada waktu itu, ramai orang tidak mampu mengupah doktor.

Harland akhirnya menemui kehidupan stabil sebagai pengusaha stesen minyak selama 6 tahun sebelum Amerika mengalami kemerosotan ekonomi teruk yang digelarkan 'The Great Depression.'

Pada tahun 1930, ketika berusia 40 tahun, Harland tidak ada pendapatan tetap dan hampir-hampir muflis yang memaksanya ke sebuah daerah bernama Corbin di Kentucky. Di sana beliau mendapat kontrak dengan syarikat Shell untuk menguruskan sebuah stesen minyak yang baru dibina dan Shell membenarkan Harland serta keluarganya tinggal di situ.

Sayangnya Harland pada stesen minyak itu, apabila wujud sebuah lagi stesen minyak berdekatan yang dikendalikan oleh syarikat lain, dia berbalas-balas tembakan dengan pengusaha stesen tersebut atas dasar persaingan. Nasib menyebelahi Harland kerana lawannya yang melepaskan tembakan dahulu dan tidak ada pertuduhan dapat dibuat atas tindakannya.

Semakin hari semakin ramai pemandu yang berhenti mengisi minyak dan bertanyakan di mana lokasi yang menarik untuk makan. Melihat pemandu-pemandu yang menghadapi kesukaran mendapatkan makanan, Harland mula menjual makanan kepada pemandu yang singgah. Oleh kerana kekurangan tempat makan, semua pengunjung akan menggunakan meja makan keluarga Harland sebagai tempat menjamu selera.

Rumah Harland yang menyediakan makanan menyelerakan membuatkan makin ramai orang yang datang berkunjung semata-mata untuk makan. Menu yang dihidangkan mula mengalami proses penambahan- Harland mula menyiapkan steak, ham, telur, biskut dan yang paling terkenal, ayam goreng.

Melihat perniagaannya mula laris, Harland kemudiannya membeli sebuah motel berdekatan dan mengubahsuainya menjadi restoran yang mampu menempatkan 142 tetamu dalam satu masa dan menamakannya "Sanders Court and Cafe."

Walau pun begitu, beliau masih menghadapi masalah apabila proses menyediakan ayam goreng agak perlahan sehinggakan pelanggan terpaksa menunggu lama. Ketika melawat kedai barang elektrik di sekitar daerah tersebut, Harland menemui 'periuk tekanan' yang mampu memasak ayam goreng dalam waktu yang lebih singkat.

Pada tahun 1935, Gabenor Kentucky yang bernama Ruby Laffoon, menganugerahkan pangkat Colonel pada Harland Sanders atas sumbangannya dalam mempopularkan hidangan masyarakat tempatan Kentucky.

Sejak dari hari itu, Harland Sanders mula dikenali dengan gelaran Colonel Sanders namun nasib tidak menyebelahi Colonel Sanders apabila pada awal 1950, lebuhraya baru dibina mengakibatkan orang ramai tidak lagi melalui jalan di mana restorannya berada.

Menyedari hakikat yang perniagaannya perlu berkembang ke luar, Colonel Sanders yang pada ketika itu sudah berusia 62 tahun, menjual semua asetnya dan mula berkelana mencari pengusaha yang mahu menggunakan resipi ayam goreng beliau untuk dijual di restoran mereka.

Restoran pertama yang bersetuju menjadi francais Colonel Sanders adalah sebuah hotel bernama Do Drop Inn yang terletak di Salt Lake City, Utah yang menjadi tapak pertama Kentucky Fried Chicken. Pada tahun 1952, Colonel Sanders berjaya menjual francaisnya kepada lebih 200 cawangan lain di serata Kanada dan Amerika Syarikat. Pada tahun 1964, Colonel Sanders menjual syarikat francaisnya dengan harga 2 juta dan hanya meneruskan tugasnya sebagai duta kepada Kentucky Fried Chicken sehinggalah penghujung hayatnya.

Colonel Sanders didapati menghidap penyakit leukimia pada Jun 1980 sebelum menghembuskan nafas terakhirnya pada 16 Disember 1980 ketika berusia 90 tahun.

Sehingga tahun 2014, sebanyak 18,875 restoran Kentucky Fried Chicken telahdibuka di seluruh dunia.


5 Negara Yang Mempunyai Gaji Tertinggi Di Dunia

Di dalam era dan zaman yang mencabar ini, setiap individu harus bijak mengawal ekonomi sendiri. Jika di Malaysia, ramai yang merungut akan tekanan ekonomi yang semakin mendesak yang membuatkan mereka terpaksa keluar daripada zon selesa. Oleh sebab itu, kita lihat banyak perniagaan online tumbuh bak cendawan selepas hujan, dan ini merupakan sesuatu yang positif.

Namun, masih ramai juga yang berada hidup di bawah paras sederhana dengan gaji yang rendah, tak mampu untuk menjalani kehidupan seharian dengan baik. Dengan purata gaji minimum serendah RM4.81 sejam di Malaysia, hidup rakyat menjadi semakin perit walaupun media sering memperkatakan bahawa ekonomi kita adalah stabil dan semakin baik, namun realitinya, hanya anda sahaja yang tahu.

Disebabkan ini, kita melihat ramai orang yang sanggup berhijrah ke luar negara untuk mendapatkan kehidupan yang lebih baik.

iluminasi.com ingin berkongsi 5 negara yang mempunyai gaji tertinggi di dunia setakat ini.

Australia merupakan negara yang terkenal dengan gaji minimum yang tertinggi di dunia, iaitu sebanyak RM58.15 sejam. Gaji ini merupakan 2 kali ganda gaji minimum di Amerika Syarikat. Di Australia, sistem gaji mereka agak berlainan di mana ramai pekerja dilindung oleh "award", yang berbeza mengikut umur, lokasi dan juga industri.

Namun bagi mereka yang berumur 21 tahun ke atas dan tidak dilindungi oleh award atau perjanjian, gaji minimanya adalah sebanyak RM62.73 sejam, atau RM2383.50 seminggu. Bukan itu sahaja, mereka yang bekerja di Australia secara full-time hanya bekerja 35 jam seminggu.

Negara ini juga merupakan negara ke-12 dalam senarai keluaran dalam negara kasar GDP tertinggi di dunia, dan nombor 5 dalam senarai GDP per kapita. Sebahagian besar ekonomi negara kanggaru ini berdasarkan perkhidmatan industri dan juga terkenal dengan barang eksport mereka, seperti makanan dan minyak.

Selain itu, mereka juga diketahui oleh dunia di mana mereka tidak bergantung dengan produk import daripada negara luar. Dengan gaji tahunan RM218,913 dan cukai sebanyak 23%, wang yang dibawa pulang setiap bulan adalah sebanyak RM14,046.

Ireland merupakan sebuah negara yang sangat terkenal dengan rakyatnya yang mempunyai kualiti hidup terbaik di dunia. Ireland mempunyai tenaga kerja yang sangat berpendidikan serta cukai korporat yang sangat rendah.

Negara ini mempunyai ekonomi berasaskan pengetahun yang sangat folus kepada perkhidmatan teknologi dan industri. Banyak syarikat-syarikat berteknologi tinggi serta antara syarikat-syarikat permainan video terbesar di dunia seperti EA Bioware, Activision Blizzard dan Zynga berpangkalan di Ireland.

Dengan pendapatan yang tinggi, Ireland mempunyai kadar cukai yang terendah di seluruh Eropah, yang membuatkan mereka membawa pulang lebih banyak. Gaji purata yang diperolehi adalah sebanyak RM228,064 dan dengan kadar cukai 18.9%, mereka membawa pulang sebanyak RM184,959 setahun iaitu RM15,413 sebulan.

Pada tahun 2014, satu cadangan telah diusulkan bagi menaikkan gaji minimum kepada RM97.58 sejam, namun 76.3% daripada pengundi (rakyat) telah menolak cadangan ini, dengan alasan ia akan meningkatkan kos pengeluaran dan pengangguran akan bertambah.

Ekonomi Switzerland sebahagian besarnya adalah datang daripada pembuatan yang mana dikatakan mempunyai sektor perkilangan yang paling penting di Eropah. Produk-produk seperti ubat-ubatan dan barangan kesihatan, jam tangan, bahan kimia, alat pengukur serta alat muzik adalah di antara hasil daripada pengilangan Switzerland yang mendapat permintaan tinggi di serata dunia.

Bukan itu sahaja, ekonomi Switzerland juga bergantug kepada perbankan yang mana pelaburan asing telah menyumbang kepada ekonomi mereka dengan sangat besar. Matawang Swiss franc merupakan antara matawang yang paling stabil di dunia, dan bank mereka iaitu UBS dan Credit Suisse, adalah antara bank paling terkemuka di dunia.

Dikurniakan dengan bentuk muka bumi yang sangat indah dan merupakan antara salah satu lokasi pelancongan terindah di muka bumi, sektor pelangcongan juga menyumbang kepada ekonomi dengan pelancong dari serata dunia datang mengunjungi Switzerland. Mereka mempunyai kadar pendapatan per kapita yang sangat tinggi dan kadar pengangguran yang sangat rendah, serta mempunyai belanjawan yang seimbang.

Walaupun kadar cukai yang agak tinggi iaitu 30%, namun dengan pendapatan tahunan sebanyak RM244,516, mereka masih membawa pulang RM171,017 setahun iaitu RM14,251 sebulan.

Pasti anda beranggapan Amerika Syarikat akan berada di senarai teratas, ya betul tetapi bukan di nombor satu. Amerika Syarikat merupakan negara yang mempunyai ekonomi terbesar di dunia, serta dianggap sebagai negara terkaya di dunia. Ia merupakan negara kedua terbesar dalam pengeluaran dan antara negara perniagaan terbesar di dunia, serta negara bursa saham terbesar di dunia.

Walaupun dengan gaji yang tinggi, purata waktu bekerja oleh mereka di Amerika Syarikat adalah 44 jam seminggu, yang mana dikira sebagai sangat tinggi. Purata gaji di Amerika Syarikat adalah sebanyak RM244,602 setahun iaitu RM20,383 sebulan. Dengan kadar cukai 23%, mereka membawa pulang sebanyak RM15,691 sebulan.

Namun, walaupun negara ini adalah negara terkaya di dunia dan dibayar dengan gaji yang tinggi, perbezaan dan ketaksamaan di antara orang terkaya dan termiskin di Amerika merupakan adalah yang tertinggi di dunia.

Dalam senarai ini, Luxembourg merupakan negara terkecl dari segi saiz dan juga populasi. Negara dengan 1 per 3 keluasan negeri Selangor ini mengatasi Amerika Syarikat dalam senarai ini dan sebahagian besar ekonomi Luxembourg adalah melalui perbankan dan pelaburan, yang mana negara ini adalah negara kedua selepas Amerika syarikat sebagai pusat pelaburan dana dunia.

Syarikat-syarikat besar yang berasaskan internet sangat berminat dengan Luxembourg dan menjadikan negara ini sebagai pejabat mereka, antaranya adalah Skype dan Amazon.

Luxembourg juga banyak mengeluarkan pelbagai jenis getah, bahan kimi dan mesin industrial. Walaupun kadar cukai Luxembourg adalah 28%, tetapi dengan purata gaji sebanyak RM261,695 setahun, mereka masih membawa pulang RM15,700 sebulan secara purata, dan ia masih sangat tinggi.

Walaupun gaji di Malaysia tak sebanyak ini, namun kita patut bersyukur kita masih dikurniakan rezeki, dan yang paling pentingnya halal. Kerana masih terdapat negara yang jauh lebih teruk gajinya daripada kita, malah ada yang kerja pun susah nak dapat.


5 Lagu Popular Yang Mempunyai Mesej Lucah Tersirat

Negara kita dikejutkan dengan pengharaman lagu "Despacito" nyanyian Luis Fonsi yang dikhabarkan mempunyai mesej lucah di dalamnya. Tidak mengejutkan sebenarnya pengharamannya berlaku, Cuma mengapa lagu tersebut lambat diharamkan oleh pihak berkuasa sehinggakan "Despacito" menjadi siulan masyarakat kita yang kurang menyedari apa yang mereka nyanyikan, itu yang menjadi persoalan.

Namun, lagu seperti "Despacito" bukanlah kali pertama lagu popular mempunyai mesej kotor yang tersembunyi. Sebenarnya banyak juga lagu popular lain yang menjadi siulan ramai tetapi mempunyai mesej kotor disebaliknya, cuma pencipta lagu tersebut menyembunyikannya dengan lebih baik.

Berikut adalah 5 lagu yang popular yang pasti tidak ramai menyangkakan terselindung mesej lucah disebaliknya.

Pasti tidak ramai menyangka lagu popular Foo Fighters ini sebenarnya mempunyai bahagian lucah yang di tengahnya. Mesej ini diakui sendiri oleh penyanyi kumpulan Foo FIghters, Dave Grohl yang secara terus terang mengatakan lagu tersebut sebenarnya menceritakan tentang perbuatan lucah yang dia gemar lakukan pada kemaluan wanita-wanita yang menjadi temannya. Bahagian mana? Cari dalam lirik lagu tersebut.

Bagi generasi kanak-kanak sebelum zaman millenium, mungkin lagu ini menjadi siulan mereka bersama ibu bapa. Lagu ini cukup popular dan menjadi salah satu lagu klasik The Beatles.

Bagaimanapun, tidak ramai yang tahu maksud sebenar lirik lagu tersebut yang ditulis John Lennon adalah berkenaan pelacur-pelacur Jerman yang diberikan lesen untuk melacurkan diri, selepas disahkan oleh kerajaan Jerman sebagai bersih dari penyakit. Faham tak kenapa istilah "Ticket to Ride" digunakan sekarang? Rasanya tak baik saya jelaskan dengan lebih panjang lebar.

"Heart Shaped Box" merupakan single pertama Nirvana dalam album 'In Utero' yang menampilkan konsep album yang lebih kasar berbanding 'Nevermind' yang berbunyi komersial.

Lirik lagu yang ditulis oleh Kurt Cobain selalunya tidak masuk akal tetapi pada tahun 2012, isteri mendiang Kurt Cobain, Courtney Love menjelaskan, keseluruhan lirik lagu "Heart Shaped Box" sebenarnya berkisar tentang kemaluan dia. Ya, lagu yang menjadi siulan seluruh dunia ini sebenarnya tentang kemaluan Courtney Love.

Lagu rancak dan bertenaga nyanyian penyanyi terkenal dari Kanada ini cukup terkenal di seluruh dunia. Ramai menyangkakan maksud lagu tersebut sebenarnya menceritakan tentang kenangan atau memori Bryan Adams pada tahun 1969, namun disangkal beliau kerana 1969 tidak mempunyai nilai signifikan dalam hidupnya.

Menurut Bryan Adams sendiri, angka 69 yang digunakan dalam lagu tersebut merujuk kepada perlakuan seks yang kerap digelarkan "69" di seluruh dunia, antara seorang lelaki dan wanita. "Musim panas yang penuh dengan aksi 69" bukanlah sesuatu yang kita semua bayangkan apabila menyanyikan lagu ini, kan?

Lagu ini cukup popular dan masih lagi kedengaran sekarang ini walaupun dikeluarkan pada tahun 1986. Lagu ini boleh dikatakan berstatus evergreen kerana banyak juga radio negara kita gemar memutarkan lagu ini berkali-kali, khasnya stesen radio berbahasa Inggeris.

Mungkin ini kerana metafora yang digunakan dalam lagu ini berjaya mengaburi maksud sebenar lirik lagu ini. Frasa "I just died in your arm tonight" yang berulang kali disebut sebenarnya adalah metafora kepada rasa kemuncak nikmat yang dirasakan ketika melakukan hubungan kelamin - senang kata : puncak syahwat.

Berlainan sekali kan bagaimana industri muzik tidak lama dahulu menyembunyikan mesej-mesej kotor menggunakan metafora-metafora yang jika tidak diketahui, sebenarnya tidak memberikan kesan negatif pada pendengarnya.

Jika diteliti muzik zaman sekarang, lirik-lirik lucah seolah tidak ada lagi ditulis menggunakan metafora. Semuanya ditulis secara terang-terangan seperti lagu-lagu popular yang kerap mengungguli carta Billboard.

Ini jelas sekali menunjukkan perbezaan budaya yang diamalkan diseluruh dunia kini semakin terbuka. Namun, keterbukaan ini sebenarnya banyak menjurus kepada unsur negatif apabila rasa malu tidak mampu lagi menjadi sempadan dalam penghasilan sesebuah karya.


Dulu Dibuang Keluarga, Kini Beliau Menyumbang Kepada Masyarakat

Dalam kehidupan kita, lebih-lebih era moden ini, materealisma dan penampilan meresap ke dalam diri, sejak kecil ke peringkat remaja sehinggalah kita dewasa. Ketika kita masih kecil, kita menghakimi masing-masing siapa lebih cool dengan apa yang kita ada, dan ia kemudiannya dibawa ke peringkat remaja dan semakin menjadi-jadi.

Pakaian apa anda pakai? Telefon apa anda pakai, iPhone atau Samsung? Kereta apa ibu dan ayah anda belikan? Kita dinilai dan menilai serta diletakkan di dalam hierarki sosial tanpa disedari. Dan apabila dewasa, ia masih ada di dalam diri walaupun semakin kurang kejelasannya.

Jika kita dilahirkan sebagai individu normal, dan itu pun membuatkan kita bergelut untuk bergaul dengan masyarakat, bayangkan apa yang dialami oleh Jono Lancester, yang dilahirkan dengan keadaan yang berbeza.

Pada tahun 1984, Jono Lancester dilahirkan dan mengalami sindrom Treacher Collins, di mana wajah beliau tidak mempunyai tulang muka, dan separuh daripada pesakit ini hilang deria pendengaran. Keadaan ini membuatkan mata Jono jatuh sedikit ke bawah daripada individu normal.

Masalah ini dikatakan berlaku kepada 1 daripada 10,000 bayi di United Kingdom. Kebanyakan kes adalah dominan autosomal, dengan mutasi dalam genetik TCOF1.

Ibu bapa Jono yang tidak tahu akan keadaan ini sangat terkejut melihat wajahnya itu. Mereka tidak dapat menerima kenyataan dan tidak mahu menerimanya. 36 jam selepas Jono dilahirkan, beliau diserahkan oleh ibu bapa kandungnya kepada jabatan kebajikan untuk diberikan kepada sesiapa yang mahu mengambilnya sebagai anak angkat.

Jabatan kebajikan kemudiannya menemui seorang wanita, Jean Lancaster. Jane diberitahu bahawa terdapat seorang bayi yang diabaikan oleh ibu bapanya sendiri yang tidak ada perasaan sayang terhadapnya. Jane kemudiannya berkata, "Bagaimana seseorang itu tidak rasa sayang pada anak sendiri?".

Jane telah diberi peringatan mengenai wajah bayi tersebut, namun sejurus selepas Jane melihatnya, beliau terus mengangkat bayi tersebut dan tersenyum, sambil berkata, "Bila saya boleh bawa dia pulang?".

Bayi tersebut dibawa pulang dan diberi nama Jono. Untuk tempoh 5 tahun, Jane cuba menghubungi ibu bapa kandung Jono, sambil Social Service menghantar laporan perkembangan dan juga gambar-gambar Jono. Namun, ibu bapa Jono menghantar semula surat-surat tersebut tanpa dibuka.

Beliau menceritakan bahawa beliau sangat terdesak untuk mendapat kawan sehingga sanggup berbuat apa saja. Beliau membeli dan memberikan gula-gula kepada kanak-kanak lain supaya mereka menyukainya. Beliau pernah membakar mercun di dalam kelas, hanya kerana mahu orang bercerita mengenai kejadian tersebut, dan bukan mengenai wajahnya.

Ketika berumur 7 tahun, Jono mula rasa dirinya berlainan kerana layanan yang diberikan kanak-kanak lain. Mereka mengejek Jono dengan menarik kedua-dua mata mereka ke bawah serta berlari menjauhi Jono kerana takutkan wajah mereka menjadi sepertinya.

Jono kemudiannya pulang ke rumah dan bertanya kepada ibunya, Jane, mengapa mereka bertindak demikian, yang membuatkan Jane mengalirkan air mata. Jono berasa sangat bersalah kerana buat ibunya menangis. Satu hari ketika Jono berada dalam bas dalam perjalanan ke muzium, terdapat satu pasangan kekasih yang sedang bermesra.

Ia membuatkan Jono tersenyum, namun mereka kemudiannya mengejek-ejek rupa parasnya. Ibu Jono kemudiannya pergi bercakap dengan pasangan tersebut yang membuatkan ibunya menangis.

Sejak itu, Jono mula menyendiri, dan semakin beliau membesar menjadi remaja, Jono mula berfikir, "Mengapa aku? Kenapa ibu bapa aku buang aku? Ibu bapa sepatutnya menyayangi anak mereka walau apa keadaan sekalipun. Kalau mereka sendiri buang aku, siapa akan mahukan aku?"

Jono mula membenci wajahnya dan menjadi parah kerana tidak dapat mengubah wajahnya. Jono akan mengelak daripada melihat wajahnya, walaupun hanya refleksi melalui cermin di tepi jalan. Beliau sangat malu dengan rupa sendiri. Rakan-rakanya semua mempunyai impian dan cita-cita, dan mempunyai kekasih. Beliau juga ingin kelihatan cool, popular dan menarik. Namun, itu hanya angan-angan.

Rakan Jono, Ben, yang selalu membulinya menawarkan kerja sebagai pelayan di bar. Jono yang berusia 19 tahun ketika itu bersetuju. Namun, Jono hanya bertahan selama 3 jam kerana mereka yang memesan minuman semuanya mengejeknya dan ketawa sekuat-kuatnya melihat wajah Jono. Beliau rasa sangat malu dan ingin pulang.

Namun, datang seorang lelaki berotot dan duduk di bar tersebut. Jono cuba mengelak daripada melayan lelaki tersebut, namun tidak berjaya. Lelaki tersebut bertanyakan apa yang berlaku kepada wajah Jono, dan beliau menerangkan segalanya, termasuklah beliau memakai alat bantuan pendengaran kerana pekak.

Kemudian lelaki itu berkata, "Kau bernasib baik kerana boleh matikan alat bantu pendengaran itu, kerana aku pun inginkan begitu. Setiap kali aku pulang ke rumah isteri aku akan membebel 24 jam. Kau patut bersyukur,"

Ia membuatkan Jono dan lelaki itu tertawa, dan itulah kali pertama seseorang ketawa bersama-sama Jono, dan bukan ketawakan Jono. Sejak daripada insiden itu, Jono menjadi lebih bersemangat untuk hidup dan keyakinan dirinya semakin bertambah. Jono berjanji dengan dirinya untuk hanya fokus kepada perkara positif sahaja.

Beliau kemudiannya menghabiskan diploma dalam sains sukan dan bekerja sebagai pelatih kecergasan di gym. Walaupun ia penuh dengan cermin, namun ia tidak mematahkan semangat Jono, malah membuatkan Jono mula tersenyum dan fikirkan bahawa hidup ini sebenarnya indah.

Pada tahun 2009, Jono berhadapan dengan satu cabaran yang paling kuat dalam hidupnya, apabila beliau cuba mencari ibu bapa kandungnya.

"Saya memang berniat mencari mereka, tapi ketika remaja saya berasa sangat marahkan mereka. Saya ingin berjumpa dengan mereka hanya untuk memarahi mereka, namun sekarang saya sudah dewasa dan memahami segala-galanya. Saya fikir semuanya telah berubah dan mungkin mereka mahu tahu yang saya gembira sekarang,"

Namun, Jono sekali lagi kecewa dan patah hati apabila ibu bapa kandungnya tidak menerimanya buat kali kedua. Jono sangat sedih sehingga menangis dan terus menangis, namun akhirnya beliau menerima kenyataan.

"Saya dapat tahu bahawa ibu bapa saya mempunyai 2 orang anak yang lain selepas saya. Saya gembira mereka mempunyai keluarga. Saya gembira, dan saya harap mereka juga gembira,"

Kini, Jono menyumbang kepada masyarakat dengan mengembara ke serata dunia bertemu dengan kanak-kanak yang senasib dengannya bagi memberi semangat kepada mereka. Beliau kini bekerja sebagai guru dan motivator untuk memberi pendedahan kepada orang ramai tentang sindrom Treacer Collins dan bagaimana untuk berhadapan dengannya.

Beliau juga mengumpulkan dana bersama "Love Me, Love My Face Foundation" bagi membantu mereka yang mengalami nasib yang sama.


7 Fakta Menarik Mengenai Bangunan Paling Simetri Di Dunia Taj Mahal

Taj Mahal merupakan antara salah satu keajaiban dunia yang sangat mengagumkan. Bangunan yang sangat unik dan memukau ini terletak di Agra, India. Berusia 364 tahun, ia masih kekal teguh berdiri di tebing selatan Sungai Yamuna dan menjadi tarikan pelancong dari serata dunia.

Pada tahun 2014, dianggarkan sebanyak 7 hingga 8 juta manusia memenuhi ruang legar Taj Mahal bagi menyaksikan sendiri keajaiban binaan bangunan berketinggian 74 meter ini dan juga keagungan cinta seorang lelaki terhadap isterinya.

iluminasi.com ingin berkongsi 7 fakta menarik mengenai bangunan ajaib Taj Mahal.

Pemerintah Empayar Mogul, Shah Jahan telah mengarahkan pembinaan Taj Mahal bagi memperingati isterinya, Mumtaz Mahal yang meninggal dunia ketika melahirkan anak ke-14 kepada Shah Jahan pada tahun 1631.

Lagenda mengatakan bahawa Mumtaz Mahal dianggap sebahagian daripada hidup Shah Jahan olehnya, dan beliau sangat sedih selepas kematian permaisurinya sehingga dalam beberapa bulan sahaja rambut dan jambangnya berubah menjadi putih dan beruban. Begitu sekali kesedihan beliau.

Selepas kematian Permaisuri Mumtaz pada tahun 1631, Shah Jahan memerintahkan pembinaan Taj Mahal dan mula dibina pada tahun 1632. Dengan rekabentuk dan struktur yang sangat menakjubkan, pembinaan Taj Mahal mengambil masa selama 22 tahun dan siap dibina pada tahun 1653.

Kos menyiapkan Taj Mahal menelan belanja sebanyak RM2.1 juta ketika itu, yang dianggarkan sebanyak RM4.3 billion sekarang.

Arkitek yang bertanggungjawab menyempurnakan antara satu keajaiban dunia ini adalah Ustad Ahmed Lahauri. Lebih daripada 20,000 tenaga buruh dikerah bagi menyiapkan bangunan ini termasuklah pekerja buruh, tukang batu, tukang cat, tukang kaligrafi, artis sulaman dan ramai lagi.

Tidak cukup dengan itu, gajah-gajah juga digunakan membina Taj Mahal dengan mengangkat batu-batu yang sangat berat, dan jumlah gajah yang digunakan adalah lebih daripada 1,000 ekor.

Bangunan yang sangat indah ini dibina sepenuhnya menggunakan batu marmar putih dan batu-batu ini adalah merupakan kualiti yang terbaik yang dibawa khas daripada Rajasthan, Afghanistan, Tibet dan China. Namun ia masih tidak cukup apabila lebih daripada 28 jenis batu mahal termasuk batu lapis lazuli. Patut la kos yang sangat tinggi diperlukan, rupanya batu-batunya sangat mahal.

Apa yang membuatkan Taj Mahal sempurna adalah ia merupakan bangunan yang paling simetri di dunia. Keempat-empat bahagian bangunan ini adalah serupa yang dibina menggunakan prinsip replikasi dan simetri dalam geometri dan senibina, yang menghasilkan rupa bentuk dan imej yang serupa bagi kesemua sisi.

Juga, keempat-empat menara tersebut dibina sedikit ke bahagian luar tapaknya kerana jika ia tumbang, ia akan tumbang ke bahagian luar dan bukan ke arah bangunan Taj Mahal.

Berlaku satu rusuhan yang telah merosakkan Taj Mahal pada tahun 1857. Taman-taman disekeliling dirosakkan manakala batu lapis lazuli telah dipahat keluar oleh askar-askar. Melihat kerosakan yang dialami, pemerintah Koloni British India telah mengarahkan pembaikpulihan yang siap pada tahun 1908.

Jika dilihat kepada taman-taman yang ada sekarang di Taj Mahal, ia telah dibina untuk memulihkan elemen Charbagh yang telah musnah.

Terdapat mitos berkenaan dengan Taj Mahal di mana Shah Jahan telah mengarahkan supaya ibu jari pekerja-pekerja dipotong bagi mengelakkan mereka daripada menghasilkan bangunan magis ini. Namun, ia dikatakan tidak benar.

Mitos lain adalah Shah Jahan ingin membina Taj Mahal berwarna hitam namun gagal selepas digulingkan. Namun tiada bukti bagi menyokong mitos ini, dan dikatakan berasal daripada penulisan pengembara dari Eropah Jean Baptiste Tavernier.


5 Sumber Bumi Yang Akan Habis Bekalan Sekiranya Manusia Terus Tamak

Permintaan manusia tidak ada batasnya sama ada dari segi fizikal malahan juga dari segi rohani. Manusia memang dilahirkan dengan mempunyai tahap kemahuan yang tinggi tetapi tanpa sedar kita sebenarnya sedang menghabiskan sumber-sumber bumi yang ada untuk memenuhi permintaan kita.

Sumber-sumber ini pula bukan semuanya boleh diperbaharui dan jika kehabisan, ini bererti tidak ada lagi bahan yang kita guna sewenang-wenangnya selama ini.

Berikut adalah 5 bahan yang berada di atas muka bumi yang akan kehabisan jika kita semua tidak mengubah keperluan kita.

Helium adalah gas yang diisi ke dalam belon yang membuatkan belon mampu terapung sendiri kerana helium mempunyai berat yang cukup ringan. Tidak ramai rasanya yang mengetahui gas helium sebenarnya datang dari sisa-sisa radioaktif uranium yang dikumpulkan dan sumber ini tidak boleh diperbaharui.

Bukan sekadar peminat belon perlu risau, helium juga digunakan dalam mesin MRI dan helium juga digunakan untuk memeriksa kebocoran pada tangki-tangki tekanan tinggi.

Tidak dapat dinafikan satu hari nanti dunia akan kehabisan minyak. Sama ada waktu kita masih hidup atau generasi anak cucu kita, hakikatnya pada satu hari nanti minyak akan habis. Pada tahun 2008, pengkaji meramalkan bekalan minyak dunia mencukupi untuk 40 tahun lagi sementara syarikat petroliam BP mengumumkan pada tahun 2014, bekalan minyak dunia ada sehingga tahun 2067.

Kita doakanlah dalam tempoh beberapa puluh tahun ini, teknologi kenderaan dan penghasilan elektrik tanpa menggunakan minyak benar-benar terhasil.

Tidak cukup dengan ancaman kehabisan minyak berasas fosil, gas asli juga berkemungkinan akan kehabisan satu hari nanti. Ramalan setakat ini menganggarkan yang bekalan gas asli cukup sehingga tahun 2070 jadi besar kemungkinan ada antara kita bertuah untuk melihat sendiri detik tersebut.

Walaupun begitu, kerajaan Amerika Syarikat menganggarkan untuk bekalan dalam Amerika Syarikat, mereka mempunyai bekalan yang cukup sehingga 86 tahun.

Kajian penyelidikan oleh NASA memberikan gambaran kurang elok mengenai tahap bekalan air yang tersimpan di dalam aquifer-aquifer seluruh dunia. Aquifer ini adalah lapisan air yang tersimpan di dalam bahagian tanah dan setakat ini, 21 daripada 37 aquifer terbesar di dunia sudah mencapai tahap kekurangan bekalan akibat jumlah penggunaan yang tidak mampu ditampung.

Yang lebih memburukkan keadaan, permintaan untuk bekalan air bersih tidak pernah menurun dan sektor pertanian sahaja menggunakan hampir 70% bekalan air dunia. Apabila bekalan air berkurangan dan sektor pertanian juga terjejas, tidak dapat dipastikanlah apa yang akan berlaku selepas itu.

Fosforus adalah elemen ke 11 paling mudah dijumpai di Bumi. Fosforus amat penting sebagai bahan asas kepada semua hidupan manusia kerana fosforus adalah bahan makanan tumbuhan paling penting dalam tanah yang tidak boleh dihasilkan atau dimusnahkan, cuma boleh dikitar semula menerusi proses penyahtinjaan.

Dengan anggaran penduduk bumi seramai 9 billion pada tahun 2050 dan memerlukan sumber makanan sebanyak 70% lebih berbanding sekarang, kawalan ke atas sumber fosforus amat diperlukan untuk memastikan tumbuhan dapat hidup dengan baik dan untuk setiap tumbuhan tumbuh dengan baik, setiap satu memerlukan bekalan fosforus yang mencukupi.


5 Tabiat Tak Elok Yang Mempercepatkan Proses Penuaan Dan Menjejas Kesihatan

Proses penuaan adalah satu proses semulajadi yang tidak ada individu dapat elakkan. Walaupun begitu, kita bernasib baik kerana kita masih lagi boleh menjaga diri kita daripada beberapa tabiat tertentu yang akan mempercepatkan proses penuaan kita.

Berikut adalah 5 tabiat yang selalu kita amalkan yang akan membuatkan proses penuaan badan kita menjadi lebih cepat berbanding biasa.

Ketika usia remaja, berjaga malam memang menyeronokkan kerana kita punya banyak masa untuk berseronok, namun menjelang usia dewasa, berjaga pada waktu malam mampu membuatkan kita kelihatan lebih tua daripada biasa. Apabila kita berjaga malam, kita akan kekurangan tidur yang cukup dan akan menyebabkan mata kita kelihatan bengkak dan sembab. Kita akan kelihatan kurang bermaya dan kelihatan kusam.

Setiap hari kita dihujani dengan tekanan dan stress yang datang dari pelbagai sudut seperti pekerjaan, masalah di rumah, trafik dan sebagainya. Terdapat kajian yang membuktikan wujudnya hubungan di antara kesihatan badan dan orang yang mudah memaafkan.

Apabila seseorang itu kurang pemaaf, ini akan meningkatkan sistem aktiviti saraf yang mengawal kebimbangan dan akan menggalakkan rembesan hormon kortisol. Kortisol akan membuatkan penambahan berat, kenaikan tekanan darah, meninggikan kadar gula dalam darah dan meningkatkan risiko diabetis.

Orang ramai selalu mengamalkan senaman dengan mempunyai sasaran tertentu dan menghentikan senaman selepas sasaran tercapai. Banyak penyelidikan sudah membuktikan dengan senaman yang berterusan, akan menurunkan kadar kortisol serta meningkatkan hormon seperti testosterone yang banyak memberi faedah pada individu. Pihak American College of Sports Medicine menyarankan 30 minit diperuntukkan untuk aktiviti senaman setiap hari.

Gula mempercepatkan kadar penuaan badan kita. Memakan gula berlebihan akan menyebabkan kerosakan pada kulit, seperti masalah jerawat dan kedut-kedut muka. Apabila kita makan gula dan gula diproses oleh badan, ini akan menghasilkan molekul baru yang digelarkan AGE yang akan merosakkan fiver-fiver protein yang mengawal tahap keanjalan kulit.

Apabila kita selalu mengenakan tekanan ke atas kulit muka dengan bantal semasa tidur, ini akan menghasilkan trauma pada kulit muka. Apabila ada tekanan pada muka yang terhasil akibat geseran dengan sarung bantal, ini akan menghasilkan kedut akibat kolagen yang pecah.

Keupayaan kulit untuk memulihkan keanjalan wajah juga terhenti kerana peraliran darah tersekat akibat tekanan yang wujud pada wajah. Tidur dengan wajah tidak ditutup membantu mengelakkan masalah ini berterusan.


Jambatan gantung terpanjang di dunia kini dibuka untuk pengunjung

Dengan panjang 1,621 kaki (494 meter) dan tergantung setinggi 279 kaki (85 meter), Jambatan Gantung Charles Kuonen di Switzerland telah memecahkan rekod dunia sebagai jambatan gantung paling panjang untuk pejalan kaki.

Jambatan buat para pendaki yang baru dibuka ini memberikan pemandangan yang cukup indah berlatarbelakangkan Gunung Matterhorn, Weisshorn dan Bernese Alps.

Jambatan ini telah menggantikan jambatan lama yang rosak akibat runtuhan batu. Ia dinamakan sempena nama penaja utama iaitu seorang ahli psikologi dan pemilik ladang wain Swiss.

Ia kini menjadi jalan pintas 10 minit menghubungkan dua bandar kecil iaitu Zermatt dan Grächen yang sebelum ini boleh mengambil masa dua hari masa perjalanan.

Walaupun jambatan ini tidak lagi mempunyai sebarang risiko ditimpa batuan gunung, ketinggiannya boleh membuatkan para pendaki berasa amat gayat.

Jadi, jika anda seorang yang akrofobia dan masih ingin mendaki di pergunungan Switzerland, pastikan anda rancang perjalanan anda dengan baik sebelum memulakan pendakian. Penulis tengok pun dah rasa gayat!


10 Bandar Dengan Trafik Paling Sesak Di Dunia

Siapa yang suka tersangkut dalam kesesakan trafik? Kita selalu mengeluh apabila tiba waktu puncak pagi dan petang semasa orang pergi dan pulang dari tempat kerja. Ramai yang mengatakan ini adalah salah si polan dan si polan kerana tidak menyediakan kemudahan pengangkutan awam yang mudah dan selesa kepada rakyat. Tapi, adakah benar?

Baru-baru ini sistem kereta api baru MRT telahpun dilancarkan merangkumi kawasan yang sangat luas sekitar Lembah Klang. Tetapi berapa ramai orang yang beralih kepada perkhidmatan MRT daripada memandu sendiri ke pejabat? Kelihatan seperti trafik setiap hari masih juga sesak walaupun dengan pelancaran MRT.

Ya, kita berasa letih berulang-alik ke pejabat dan tersangkut dalam kesesakan selama berjam-jam lamanya semasa waktu kemuncak. Tapi tahukah anda ada rakyat di negara lain lebih terseksa jiwa dan raga mereka?

Pengeluar alat navigasi GPS, TomTom, setiap tahun mengeluarkan laporan Indeks Trafik hasil pemerhatian data selama 12 bulan dari 390 buah bandar di 48 buah negara. Kami kongsikan 10 bandar dengan kesesakan lalu lintas yang paling teruk dalam dunia:

Menurut laporan ini, Malaysia berada pada kedudukan ke-54 dengan kadar kesesakan 34% sahaja. Kalau anda selalu rasa semput dada, cuba letakkan diri anda di tempat orang lain sekali-sekala. Tengok gambar trafik mereka saja pun dah rasa merenyut kepala.


5 Perompak Yang Tidak Berbakat Dalam Melakukan Jenayah

Dengan adanya teknologi CCTV di mana-mana saja sekarang ini, amat mudah untuk masyarakat mendapatkan bukti mengenai sesuatu kejadian jenayah. Apa yang mengejutkan, dengan pengetahuan ini, masih ada ramai lagi penjenayah yang tidak memahami perkara-perkara yang perlu "dipatuhi" sebelum melakukan sesuatu jenayah.

Berikut adalah 5 penjenayah yang terbukti menerusi rakaman CCTV, tidak pandai melakukan jenayah yang dirancang.

Seorang peragut di Chile berlakon seperti penumpang bas lalu menuruti seorang wanita yang membawa beg tangan dari belakang. Wanita itu menaiki bas lalu peragut itu mengikutnya dengan harapan selepas meragut, dia akan melompat keluar dari bas lalu melarikan diri.

Namun, segalanya gagal apabila pemandu bas itu dengan pantas menutup pintu bas sehingga tangannya tersempit. Dah la kantoi mencuri, peragut itu masih lagi cuba menipu pemandu dan penumpang bas tersebut.

Patrick McGuire merancang ingin merompak sebuah kedai runcit. Masalahnya, mungkin kerana bajet yang tak mencukupi, dia hanya menggunakan sehelai plastik lutsinar sebagai penutup mukanya.

Dengan mudah wajahnya dirakam dalam CCTV kedai tersebut walaupun rompakannya berjaya. Dia mendapat USD60 hasil rompakan tetapi tidak lama kemudian berjaya diberkas kerana penyamarannya tidak berhasil.

Empat orang remaja dari Ft.Lauderdale merakam aksi mereka mempamerkan hasil rompakan di beberapa rumah menggunakan kamera video. Dalam satu kemalangan melibatkan kereta yang mereka curi, mereka terlupa membawa bersama kamera video tersebut yang ditinggalkan dalam kereta tersebut selepas mereka meninggalkan sahaja kereta tersebut di tepi jalan.

Pihak polis tidak mempunyai banyak masalah untuk mengenalpasti kumpulan pencuri tersebut berdasarkan bukti video yang mereka sendiri rakamkan.

Hannah Sabata adalah seorang gadis berusia 19 tahun. Pada hari Selasa 27 November 2012, beliau merompak sebuah bank di Waco dan kemudian selepas pulang, memuatnaik video beliau memegang hasil rompakannya untuk tontonan ramai. Dia tidak bercakap dalam video tetapi menulis perbuatannya satu persatu dengan papan putih.

Keesokannya, pihak polis hadir ke rumahnya untuk melakukan tangkapan. Deskripsi video Youtubenya tertulis : "I just stole a car and robbed a bank. Now I'm rich, I can pay off my college financial aid and tomorrow i'm going for a shopping spree. Bite me. I love GREENDAY!"

Seorang lelaki merompak sebuah kedai serbaneka di Amerika Syarikat. Dengan memakai topeng berwarna merah yang menutupi mukanya, beliau meminta wang daripada juruwang yang bertugas ketika itu.

Yang lawaknya, dalam kedai tersebut, seorang anggota polis sedang berjalan-jalan tanpa anggota polis itu sendiri sedar rompakan sedang berlaku di depannya.

Setelah berdiri di belakang perompak selama beberapa dan menyedari rompakan berlaku, baharulah anggota polis itu mengeluarkan pistol dan memberkas perompak tersebut yang sedang leka mengambil duit dari mesin kira. Sedikit pergelutan berlaku sebelum pekerja kedai tersebut datang membantu.


Kisah Fiksyen Sepucuk Surat Daripada Pengetua Kepada Ibu Bapa

Setiap ibu bapa sangat menyayangi anak-anak mereka dan sentiasa mahukan yang terbaik untuk mereka dalam setiap sudut. Ibu bapa ingin melihat anak-anak mereka berjaya lebih-lebih lagi dalam pelajaran. Namun, terdapat ibu bapa yang agak berfikiran sempit yang mengganggap kejayaan dalam pelajaran itu adalah penentu kepada segala-galanya di dalam hidup.

Akibat daripada ini, tekanan yang berat diletakkan di bahu anak-anak supaya sentiasa berada di paras tertentu dalam pelajaran. Dalam tak disedari, mereka menjadi tertekan dan memberontak.

Apa yang salah di sini adalah kerana terlalu inginkan kejayaan dalam pelajaran, ibu bapa terlupa dan sanggup mengabaikan bakat dan minat anak-anak.

Sepucuk surat telah ditulis sendiri oleh seorang pengetua sekolah di Singapura dan dihantarkan kepada para ibu bapa sebelum tibanya peperiksaan.

Peperiksaan anak-anak anda akan bermula tidak lama lagi. Saya tahu anda semua sangat risaukan prestasi anak anda dan ingin mereka melakukan yang terbaik.

Namun, anda perlu ingat dan tahu, di antara mereka yang akan menduduki peperiksaan ini, terdapat artis yang tak perlu memahami matematik. Terdapat usahawan yang tak mempedulikan pemahaman dalam sejarah atau kesusasteraan. Terdapat atlet yang mana kecergasan fizikal adalah lebih penting daripada fizik.

Jika anak anda mendapat markah tertinggi,  sangat bagus dan saya ucapkan tahniah! Tetapi jika tidak, tolong jangan rosakkan keyakinan diri dan maruah mereka. Beritahu mereka, tidak mengapa, ia hanyalah satu peperiksaan. Masih jauh perjalanan dan masih banyak lagi peluang yang lebih besar dalam hidup.

Beritahu mereka, tak kira apa pun gred dan markah yang mereka dapat, anda tetap sayangkan mereka dan tak akan menghakimi mereka.

Tolong, lakukan perkara ini. Dan apabila anda lakukannya, anda akan dapat melihat anak-anak anda menguasai dunia. Satu peperiksaan atau gred yang tidak baik tidak akan menghancurkan impian dan bakat mereka.

Dan, tolong, jangan menganggap bahawa hanya para doktor dan jurutera sahaja yang mempunyai kehidupan gembira di dalam dunia ini.

Jadi, kepada para ibu bapa di luar sana, tolong buka minda anda dan jangan terlalu memaksa anak-anak anda dalam sesuatu. Jika mereka mempunyai minat di dalam sesuatu, pupuk dan sokong mereka, dengan ini, mereka akan lebih berjaya, dan yang paling penting, mereka lebih gembira.


Sejarah Pejuang Kaum Naga India Yang Dilupakan - Rani Gaidinliu

"Kita adalah orang yang bebas! Lelaki-lelaki berkulit putih ini tidak layak memerintah kita!"

Kata-kata itu bergema kuat menyemarakkan semangat pengikut-pengikut pergerakan agama Heraka dari suku kaum Naga, yang bertempat di bahagian utara India. Rani Gaidinliu, ketua kepada suku etnik Naga memberikan ucapannya menentang penjajahan British ke atas daerah mereka. Ketika itu, Rani hanyalah seorang wanita yang usianya baru mencecah belasan tahun.

Rani Gaidinliu mula bergerak aktif dengan pergerakan agama Heraka atas ajakan sepupu beliau yang bernama Haipou Jadonang pada usia 13 tahun. Dilahirkan pada 26 Januari 1915 di sebuah kampung di daerah Manipur, Rani adalah anak ke lima dari 8 orang adik beradik.

Semenjak kecil, Rani tidak pernah mendapat sebarang pendidikan awal. Rani mula mengikut pergerakan sepupunya, Haipou Jadonang, seorang ketua agama Heraka yang mempercayai dirinya adalah "Raja" kepada orang etnik suku Naga. Haipou mempunyai impian untuk menubuhkan negara sendiri bersama pengikutnya, yang digelarkan "Naga Raj" atau Naga Kingdom dan ini membuatkan suku etnik Naga mempunyai konflik dengan kerajaan British yang memerintah ketika itu.

Dengan kemasukan senjata-senjata api yang diseludup masuk ke kawasan mereka, pemberontakan suku etnik Naga yang diketuai oleh Haipou Jadonang mula bertukar menjadi pemberontakan bersenjata dan Rani Gaidinliu dilantik menjadi salah seorang ketua kepada askar gerilla, menentang penjajahan British ketika berumur 16 tahun.

Pada tahun 1931, Haipou Jadonang berjaya ditangkap oleh pihak British lalu dihukum gantung, menyebabkan pergerakan pemberontak Naga kehilangan ketua mereka. Rani Gaidinliu naik menggantikan tempat sepupunya dan meneruskan perjuangan mereka. Bermula daripada situlah, Rani Gaidinliu dianggap sebagai jelmaan dewi suku mereka yang akan membebaskan mereka dari penjajahan.

Rani memulakan pemberontakan dengan menggesa masyarakat setempat untuk tidak membayar cukai serta menggalakkan orang ramai mengelak untuk berkhidmat dengan British. Serentak dengan kempen itu, Rani memulakan beberapa siri serangan hendap bersenjata ke atas pegawai-pegawai British di sana.

British mula menyerang balas dengan memberikan tawaran wang ringgit kepada mana-mana individu yang berjaya memberikan maklumat terhadap pergerakan Rani yang amat licik dan sukar dikesan. Pada masa yang sama, British mempergunakan askar-askar India dari daerah Assam yang terletak berdekatan dengan kawasan Rani untuk menyerang pemberontak.

Pada Oktober 1932, Rani dan pengikutnya berpindah ke sebuah kampung yang bernama Pulomi dan membina kubu yang diperbuat daripada kayu. Bagaimanapun, nasib tidak menyebelahi mereka kerana askar-askar dari Assam melakukan serangan hendap yang mengakibatkan Rani dan pengikutnya ditangkap, lalu diserahkan kepada British.

Nasib Rani Gaindinliu bertambah malang kerana bermula tahun 1933 , perjuangan Rani mula tersekat kerana terpaksa meringkuk di beberapa penjara.

Semuanya berubah pada tahun 1937, apabila bakal Perdana Menteri pertama India, Jawaharlal Nehru melawat Rani Gaidinliu di penjara dan berjanji untuk berusaha membebaskan beliau.

Nehru menulis surat memohon pelepasan Rani dari penjara kepada kerajaan British namun rayuannya ditolak atas dasar keselamatan. Bagaimanapun, selepas India mendapat kemerdekaan daripada British, Jawaharlal Nehru memenuhi janji beliau dan membebaskan Rani Gaidinliu yang ketika itu sudah hampir 14 tahun dalam penjara, pada usia 32 tahun.

Begitupun, Jawaharlal Nehru tidak membenarkan Rani kembali ke kampung halamannya jadi Rani pun menetap bersama adiknya yang bernama Marang sehinggalah tahun 1952, sebelum Rani dibenarkan pulang ke tanah asalnya oleh kerajaan India.

Jawaharlal Nehru mula melakukan lawatan ke kampung Rani untuk membentuk kerjasama di antara Rani dengan kerajaan India dan susulan daripada beberapa lawatan itu, Rani Gaidinliu pula mula melawat Jawaharlal Nehru di Delhi untuk membincangkan beberapa permintaan dan impiannya melihat masa depan bangsa Zeliangrong, entiti gabungan suku-suku etnik Naga, Manipur dan Assam tercapai.

Rani Gaidinliu memohon agar bangsa Zeliangrong diberikan daerah sendiri dalam kerajaan India serta sudi bekerjsama dengan kerajaan Jawaharlal Nehru. Tindakan ini mendapat tentangan daripada bekas pengikutnya yang kini mempunyai ketua yang baru bernama Phizo. Phizo masih berkeras mahukan sebuah negara sendiri yang dinamakan "Naga Federal Government" dan inginkan kemerdekaan daripada kerajaan India, amat berlawanan dengan hasrat Rani yang mahu penyatuan antara ketiga-tiga etnik dalam satu bendera.

Rani merasakan ketengangan yang wujud antara tiga etnik Manipur, Assam dan Naga hanya akan mengeruhkan keadaan. Beberapa siri pertempuran berlaku antara kedua-dua pihak berpunca dalam isu agama mula berlaku akibat daripada Rani yang masih lagi mahu mengekalkan agama Heraka sebagai agama rasmi bangsa Zeliangrong, yang pada ketika itu sudah mula mengamalkan agama Kristian.

Akhirnya pada tahun 1964, Rani dan seterunya mencapai kata sepakat untuk bersama-sama menggesa kerajaan India memberikan bangsa Zeliangrong kuasa autonomi dan tanah sendiri dalam persekutuan India. Bagaimanapun, sebahagian daripada pengikut mereka masih mahu meneruskan agenda penubuhan negara sendiri bagi kaum Naga dan perjuangan mereka mula mempunyai dua laluan berbeza.

Pada 1966, Rani Gaidinliu kembali ke Delhi untuk menemui Perdana Menteri India ketika itu, Lal Bahadur Shastri bagi mengemukakan tuntutan mewujudkan unit pentadbiran Zeliangrong di daerah mereka, namun ditolak.

Rani Gaindinliu meneruskan beberapa siri rundingan dengan kerajaan India dan tidak lagi menggunakan kekerasan dalam perjuangannya namun usahanya menemui jalan buntu. Pada 1991, Rani kembali ke tanah kelahirannya di kawasan bernama Longkao dan meninggal dunia pada 17 Februari 1993 ketika berumur 78 tahun. Walaupun ramai yang memberikan penghormatan terakhir pada beliau, kematian Rani Gaidinliu seolah-olah tidak dihiraukan oleh bekas pengikutnya yang sudah memulaukan dia kerana bekerjasama dengan kerajaan India.

Ketika perjuangan Rani Gaidinliu berakhir, perjuangan beberapa pihak yang memegang ideologi yang sama dengan Rani ketika awal dahuluditeruskan oleh pihak-pihak yang mahu menyatukan kaum Naga, di Utara Timur India dan Utara Barat Myanmar dalam satu negara yang dinamakan 'Nagalim.' Sehingga sekarang, satu pertubuhan bernama Nationalist Socialist Council of Nagaland atau NSCN terus berusaha memerdekakan tanah mereka daripada kerajaan India.

Pada 3 Ogos 2015, NSCN menerusi ketua mereka yang bernama T. Muivah dan Perdana Menteri India, Narendra Modi menandatangani perjanjian perdamaian yang menghentikan segala aktiviti kumpulan pemberontak terbesar di daerah tersebut.

Pada ulang tahun sambutan kelahiran Rani Gaidinliu, Narendra Modi  mengumumkan syarat semua Menteri Kerajaan diwajibkan melawat daerah di bahagian Utara Timur India sebanyak dua kali setahun untuk memperbaiki hubungan di antara kerajaan India dan kumpulan pemberontak, bagi memperingati perjuangan Rani Gaidinliu yang berjuang sepanjang hayatnya menuntut kebebasan bagi bangsa mereka.


Kisah 27 Lapis Kanta Lekap Dijumpai Di Dalam Mata Pesakit

Trend memakai kanta lekap bermula beberapa tahun lalu sehinggakan ia dijual merata-rata termasuklah online. Permintaan yang tinggi membuatkan ianya menjadi sangat popular sehinggakan artis seperti Neelofa pun menjualnya. Penggunaan kanta lekap sebenarnya adalah sebagai alternatif kepada kaca mata, namun ia dijadikan sebagai aksesori untuk membuatkan mata kelihatan berwarna lain, lebih-lebih lagi bagi wanita.

Namun, dalam keghairahan memakai kanta lekap, ramai yang mengendahkan risiko bahaya yang boleh disebabkan oleh kanta lekap. Menurut British Medical Journal, sebanyak 27 kanta lekap telah dijumpai oleh seorang doktor dalam mata seorang pesakit ketika pesakit itu dipersiapkan untuk menjalani pembedahan.

Doktor Rupal Morjaria menjumpai kanta-kanta lekap itu terlekat bersama-sama antara satu sama lain di dalam mata dan pesakit itu sendiri tidak sedar akan perkara itu. Beliau membuat keputusan untuk menerbitkan kes tersebut kerana ramai doktor yang beranggapan ia mustahil bagi seseorang untuk mempunyai sebegitu banyak kanta lekap di dalam mata tanpa menyedarinya.

Pesakit tersebut telah menggunakan kanta lekap selama 35 tahun dan jarang berjumpa dengan doktor mata. Namun, selepas mata pesakit mempunyai katarak dan perlu melakukan pembedahan, ketika itulah doktor menyedari akan hal ini. Doktor tersebut tidak pasti bagaimana 27 kanta lekap itu boleh berada di dalam mata pesakit dan memberitahu ia berkemungkinan disebabkan oleh kedudukan bebola mata pesakit yang agak dalam.

Pembedahan mata pesakit ditunda serta merta selepas penemuan itu dan Doktor Rupal memberitahu bahawa terdapat jumlah bakteria yang sangat tinggi di dalam mata pesakit akibat kanta lekap yang dipakainya. Doktor Rupal berharap mereka yang memakai kanta lekap agar lebih berhati-hati mengenai kesihatan mereka.

"Kebelakangan ini terlalu mudah untuk mendapatkan kanta secara online dan orang ramai menjadi malas untuk melakukan pemeriksaan. Kanta lekap ini digunakan setiap masa dan jika ia tidak dipantau dengan betul, akan berlaku jangkitan pada mata yang boleh menyebabkan buta," jelas Doktor Rupal.

Menurut Henry Leonard, seorang pegawai klinikal dan pengawal selia Association of Optometrics, ramai pesakit mempunyai kanta lekap tersangkt pada kelopak bahagian atas, lebih-lebih lagi bagi mereka yang baru cuba memakai kanta lekap, tetapi untuk berlaku seperti kes 27 kanta lekap terkumpul di dalam mata adalah sesuatu yang jarang. Ramai pesakit akan berasa tidak selesa dan kemerahan pada mata, yang akan menyebabkan jangkitan pada mata.


Masalah Kahwin Cerai Dalam Kalangan Masyarakat Melayu

Baru-baru ini, industri hiburan negara kita dikejutkan dengan isu seorang artis lelaki kelahiran Singapura yang mencederakan isteri sendiri, selepas ditangkap berkaraoke dengan seorang artis perempuan lain. Sorotan daripada kisah itu, isteri artis lelaki tersebut mengumumkan yang dia dan pasangannya sedang berusaha memulihkan keadaan untuk memulihkan rumahtangga mereka.

Reaksi Bella Astillah, isteri kepada artis lelaki tersebut membuatkan banyak komen-komen tersebar yang menganggap tindakan beliau memaafkan suaminya adalah satu kesilapan. Memang ramai yang kecewa tetapi, kenapa ramai netizen meluahkan kekecewaan mereka?

Adakah ramai netizen merasakan apabila seorang isteri itu mampu bersabar dapat suami sebegitu dan memaafkan kesalahan yang telah dilakukan, adalah tindakan yang boleh dikatakan bodoh?

Tertanya-tanya juga ke mana hilangnya sabar tuan-tuan dan puan-puan sekalian, khasnya golongan puan-puan yang banyak menzahirkan rasa menyampah dengan tindakan isteri artis itu.

"Kalau lepas ni kena lagi, tak ada dah orang nak kesian," kata seorang ibu dalam komennya terhadap perkembangan kes itu.

"Bini mana nak jadi janda usia muda? Mesti dia berharap jantan boyan Singapore ni berubah. Good luck lah sis. Jangan besok dia baling almari kat muka kau sudah," kata seorang wanita lain.

Ini adalah satu masalah besar dalam masyarakat kita. Ini berlaku kerana setiap orang antara kita ada persepsi keadilan sendiri yang perlu dipenuhi untuk memenuhi nafsu kita yang marah. Namun ramai juga sebenarnya yang seronok nak tengok rumahtangga runtuh.

Sedangkan jika tengok kes-kes sebegitu dari perspektif Islam - semua itu adalah dugaan pada si isteri dan juga si suami, serta wanita pihak ketiga.

Logiknya : jika seseorang itu rasa diri dia gay, dia perlu tahan diri dia dari melakukan tabiat gay walaupun hati dia nak sangat diliwat lelaki lain, kan? Jika perlu seumur hidup tahan, dia perlu tahan juga kan?

Jika seseorang itu dapat anak kurang upaya, kita sendiri akan nasihatkan dia supaya bersabar dan hadapi dugaan Allah swt. kerana anak itu tetap anugerah dari Dia. Bolehkah dia buang anak dia tu sementara anak dia masih kecil, hanya untuk mengelakkan hidup susah kemudian hari?

Bila seorang saudara ada malasah kerja dan dalam iklim ekonomi yang agak mencabar serta peluang pekerjaan cukup kompetetif, adakah kita akan menasihatkan beliau untuk terus berhenti kerja dan tukar kerja lain?

Ketiga-tiga contoh yang saya berikan membawa satu unsur yang sama - pentingnya kesabaran.

Namun mengapa apabila seseorang isteri itu mahu bersabar dengan kerenah suaminya, kenapa kita yang hanya orang luar tak dapat terima perangai si suami itu sebagai dugaan pada isterinya dan apabila dimaafkan, menunjukkan dugaan itu sesuatu yang si isteri hendak harungi?

Mengapakah bila berlakunya masalah antara suami isteri yang berpunca daripada kesilapan mana-mana pihak sekalipun, masyarakat seolah-olah mahu melihat jalan keluar perceraian diambil?

Adakah ini kerana ramai merasakan jalan cerai itu ada, jadi bodohlah kalau tak diambil?

Jika ya, tak mengejutkanlah kenapa statistik cerai di kalangan orang Islam di Malaysia amat membimbangkan. Sampai berapa lama kita mahu amalkan setiap kali ada saja masalah, kita bukan mahu bantu capai solusi kerana kita lebih pentingkan jalan keluar?

Hujah di atas mungkin ada benarnya kerana banyak masalah perceraian berlaku, hanya atas alasan bodoh seperti yang dilaporkan Mahkamah Syariah.

Berebut saluran TV pun, boleh mengakibatkan perceraian. Alasan-alasan bodoh membolehkan perceraian yang kerap berlaku membuktikan wujudnya mentaliti masyarakat yang lebih gemar mengambil jalan penceraian berbanding berusaha dan bersabar meluruskan kembali rumahtangga yang sedikit goyah.

Sebenarnya, boleh sahaja kita sebagai orang luar mengambil pendekatan positif dalam menyokong usaha si isteri yang mahu berusaha memperbaiki keretakan rumahtangga mereka. Jika benar kita peduli nasib isteri yang teraniaya, sebagai orang luar nasihat, pandangan serta kritikan tidak membantu.

Apa yang membantu adalah doa supaya Allah swt. memberikan kekuatan kepada suami isteri tersebut untuk mengekalkan rumahtangga mereka, jadi persoalan saya, adakah anda sudah mendoakan kebahagiaan untuk mereka berdua?

Atau anda hanyalah sebahagian daripada mereka yang hanya tahu menjaga tepi kain orang lain?


6 Negara Yang Mempunyai Pasukan Tentera Terkuat Di Dunia Setakat Ini

Di dalam sesebuah negara, pasukan tentera merupakan antara yang terpenting bagi keselamatan sesebuah negara. Setiap negara mempunyai inisiatif tersendiri dalam memperkuat dan memperkukuhkan kententeraan masing-masing.

Jika kita ingin membandingkan ketenteraan negara mana adalah yang terkuat dan terhebat, ia adalah mustahil jika tidak dilakukan dengan berperang. Namun, kita boleh membuat perbandingan mengenai kekuatan sesebuah pasukan itu dengan mengambil kira senjata, teknologi, latihan, kekuatan, jumlah tentera dan juga peruntukan kepada ketenteraan.

Perbandingan ini adalah perbandingan dari segi kuantiti dan material sahaja, bukan menentukan siapa yang akan menang jika bertembung. Seperti dalam Perang Badar, tentera Islam yang hanya mempunyai jumlah kekuatan 313 askar dan 2 tentera berkuda berjaya mengalahkan tentera Quraisy yang mempunyai kekuatan 900 tentera dan 100 tentera berkuda.

Pasukan tentera United Kingdom antara yang terkuat, oleh kerana latihan yang sangat hebat, peralatan yang canggih serta 160 senjata nuklear menjadi kekuatan utama mereka. HMS Queen Elizabeth, sebuah pengangkut pesawat yang terbesar pernah dibina untuk Tentera Laut Diraja yang mampu membawa 40 pesawat, akan digunakan menjelang tahun 2020.

Walaupun berada di senarai terkuat, pada tahun 2013, kerajaan Perancis membuat keputusan untuk membekukan perbelanjaan ketenteraan dan mengurangkan 10% daripada anggotanya untuk mengembangkan teknologi peralatan maju.

Walaupun peruntukan ketenteraan Perancis adalah dibawah sasaran yang diletakkan oleh NATO iaitu sebanyak 1.9% daripada GDP (keluaran dalaman negara kasar), namun ia mempunyai 9,000 kenderaan perang darat dan juga diperkuat dengan 290 senjata nuklear yang membuatkan mereka berada di tangga ke-5 senarai ini.

Jika anda memandang rendah kepada negara ini, mungkin kali ini tidak lagi. Dengan penduduk negara ini seramai 1.26 billion penduduk, India benar-benar menggunakan kelebihan ini dengan mempunyai jumlah tentera tertinggi di dunia iaitu mencecah 4,207,250 orang, 10 kali ganda jumlah tentera Malaysia yang menyebabkan mereka berada di antara negara terkuat dari segi ketenteraan.

Angka ini ditambah lagi dengan 16,000 kenderaan perang darat termasuk 3,500 buah kereta kebal. Peluru berpandu balistik India boleh dilancarkan sehingga ke Pakistan ataupun China. India menjadi negara ke-4 dalam membelanjakan wang ke aras ketenteraan menjelang tahun 2020 dan merupakan pengimport peralatan ketenteraan terbesar di dunia.

Sama seperti India, dengan penduduk China yang mencecah 1.37 billion orang, pasukan tentera China mempunyai jumlah tentera aktif terbesar di dunia iaitu seramai 2.26 juta, hampir dua kali ganda jumlah tentera aktif India yang berada di kedudukan ke-2 dalam jumlah tentera aktif.

Pasukan tentera China mempunyai 25,000 kenderaan perang darat serta 300 senjata nuklear termasuk 180 kaedah penggunaan yang berbeza untuk senjata nuklear. Baru-baru ini China dikatakan memperolehi maklumat sensitif berkenaan pesawat F-35 yang baru milik Amerika Syarikat dan terkenal dengan mencuri teknologi keteneraan yang sensitif.

Peruntukan bagi ketenteraan Rusia dijangkakan akan bertambah sebanyak 44% dalam masa 3 tahun. Sejak Vladimir Putin mengambil alih tampuk pemerintahan pada tahun 2000, perbelanjaan ketenteraan telah meningkat sebanyak 33.3%.

Kelebihan bagi tentera Rusia adalah mereka mempunyai lebih jumlah kereta kebal terbanyak di dunia dengan 15,500 buah. Rusia juga merupakan negara yang mempunyai senjata nuklear tertinggi iaitu 8,500 peledak nuklear aktif.

Dengan jumlah peruntukan ketenteraan mencecah RM2.5 trilion iaitu hampir dua kali ganda jumlah peruntukan kelima-lima negara yang lain digabungkan, tidak dapat dinafikan lagi mengenai kekuatan pasukan tentera Amerika Syarikat.

Selain itu, kelebihan terbesar pasukan tentera ini adalah ia merupakan peneraju dalam pengeluaran pesawat, dan mempunyai jumlah pesawat sebanyak 13,762 iaitu lebih daripada 3 kali ganda jumlah pesawat tentera Rusia.

Amerika Syarikat juga melaksanakan teknologi canggih seperti rail gun baru bagi tentera laut mereka, serta mempunyai 7,500 senjata nuklear.

Tidak ketinggalan, pasukan tentera Malaysia berada di senarai ke-33 pasukan kententeraan terkuat di dunia. Jumlah peruntukan ketenteraan boleh dikatakan agak tinggi, walaupun ketinggalan sebanyak 125 kali ganda daripada peruntukan ketenteraan Amerika Syarikat.


Ranking Negara Paling Tinggi Korupsi dan Indeks Persepsi Rasuah

Adakah anda merasakan Malaysia ini negara yang paling korup di mata anda? Tahukah anda, tidak ada satu negara pun dalam dunia ini yang bebas daripada korupsi dan rasuah? Malah, menurut Indeks Persepsi Rasuah (Corruption Perceptions Index, "CPI") yang dikeluarkan oleh Transparency International setiap tahun, skor yang paling tinggi diperolehi hanyalah 90 daripada 100 skor keseluruhan.

Dan tahukah anda, daripada sejumlah 176 buah negara, lebih dua pertiga negara jatuh di bawah titik tengah skala indeks tersebut? Purata skor hanyalah 43, membuktikan korupsi ini merupakan suatu endemik yang melanda sektor awam mana-mana negara dalam dunia.

Jika anda perhatikan peta di bawah ini, negara 'bersih' yang berwarna kuning telah ditenggelami oleh negara-negara berwarna jingga dan merah di mana rakyat terhimpit dengan kesan korupsi setiap hari di sana. Apa yang paling menyedihkan, tidak ada satu pun negara Islam yang mengungguli kedudukan 20 negara teratas.

Laporan ini telah jelas mengenal pasti hubungan antara korupsi dengan ketidakadilan yang saling melengkapi, ketidaksamaan dalam pegangan kuasa dan ketidakadilan dalam pembahagian kekayaan.

Menurut Pengerusi Transparency International, José Ugaz, terlalu banyak negara yang korup sehingga rakyat jelata terpaksa menagih kemudahan-kemudahan asas dan tidur dalam keadaaan lapar setiap malam. Manakala yang kaya dan berkuasa terlepas daripada hukuman dan boleh menjalani kehidupan yang mewah.

Hubungan antara korupsi dan ketidakadilan juga melahirkan ramai ahli politik baru beraliran populisme. Apabila pemimpin dan ahli politik 'tradisional' tidak dapat menghapuskan gejala rasuah dan korupsi, ramai orang menjadi semakin sinis apatah lagi dengan wujudnya media sosial. Tindakan mengecam pemimpin seringkali dilakukan secara terang-terangan.

Kemudian, makin ramailah 'pemimpin' populis yang baru muncul sambil berjanji untuk memecahkan kitaran korupsi dan memperjuangkan hak-hak rakyat agar sama rata. Namun, rekod dan sejarah negara dari seluruh dunia membuktikan bahawa pemimpin-pemimpin populis ini hanyalah tin kosong yang lebih memburukkan keadaan. Kitaran itu tidak akan pernah berhenti. Perjuangan mereka membawa ideologi negara bersih itu sebenarnya sekadar propaganda untuk mendapatkan sokongan rakyat.

Negara-negara dalam zon merah laporan CPI ini dibelenggu masalah pecah amanah dan sektor awam yang korup terutama sekali dalam badan kehakiman dan pihak polis. Walaupun terdapat undang-undang pencegahan rasuah yang diwartakan, pada hakikatnya ia tidak dipraktikkan dan tidak diambil peduli.

Rakyat seringkali ditindas dan diperas ugut, hanya mampu hidup dengan kemudahan asas yang kebiasaannya terjejas oleh penyelewengan dana serta sentiasa dipandang sebelah mata oleh pihak berkuasa apabila meminta hak dan keadilan.

Pecah amanah dan korupsi hidup subur dalam persekitaran sebegini. Kes-kes seperti Petrobras dan Odebrecht di Brazil dan kisah panjang di Ukraine bersama bekas Presidennya, Viktor Yanukovych membuktikan bagaimana pakatan antara ahli politik dan perniagaan menggelapkan berbilion hasil ekonomi negara sehingga memberi manfaat hanya kepada kroni sambil mengorbankan rakyat yang lain.

Sistem seperti ini melanggar hak asasi manusia, menghalang pembangunan negara dan meningkatkan jurang sosial antara lapisan masyarakat.

Di negara-negara yang mempunyai skor yang tinggi, kerajaan mengamalkan kebebasan akhbar, menyediakan akses dan maklumat berkenaan belanjawan negara, mempunyai standard integriti yang lebih ketat di kalangan penjawat awam dan mencipta sistem kehakiman yang bebas.

Walau bagaimanapun, negara-negara ini masih tidak terkecuali daripada korupsi. Masih wujud perjanjian dan urus niaga 'under the table', masih banyak berlaku konflik kepentingan, perolehan wang secara haram dan pelaksanaan undang-undang yang menganggu gugat kesejahteraan rakyat.

Kita berada pada kedudukan yang ke-55 dengan skor sebanyak 49 mata. Ya, masih banyak ruang yang perlu dan boleh diperbaiki. Tapi Kuwait yang merupakan negara keenam terkaya di dunia pun berada pada nombor 75, apa cerita?

Apa-apapun, penulis rasa bersyukur kerana tidak dilahirkan dan dibesarkan di Somalia. Tak tercapai dek akal memikirkan apa nasib diri jika menjadi rakyat marhaen di sana.